ANTARA NAJIB DAN DAP, SIAPA PATUT KITA TAKUTI?

Najib Razak adalah seorang Perdana Menteri. Lebih dari itu, berdasarkan pengakuannya sendiri mengenai kemasukan RM2,600 juta ke dalam akaun peribadinya, Najib juga adalah bilionaire.
Tetapi isi ucapannya mengenai DAP dua hari lalu hanya memperlihatkan beliau seperti seorang cybertrooper saja levelnya.
“Selepas dicongak parti-parti di ‘sebelah sana’, macam mana pun DAP yang akan menguasai mereka.
“Tak mungkin PKR, AMANAH atau parti ‘bunga’ kerana kerusi mereka lebih sedikit berbanding DAP.“Cuba bayangkan jika bumi Malaysia ini dikuasai DAP, apa implikasinya?“Ingat boleh mengadu atau berteduh di bawah mereka? Di mana kita hendak meminta dan pada siapa hendak merayu?” kata Najib ketika berucap dalam satu majlis di Kuala Ketil, Kedah.
Sebagai Perdana Menteri, Najib seharusnya bercakap dengan hujah yang lebih tinggi daripada itu untuk menyanggah DAP. Sebagai bilionaire pula, beliau sepatutnya mampu mengupah penasihat-penasihat yang baik untuk memberinya nasihat mengenai sesuatu isu yang hendak diperkatakannya, jika pun pemikirannya sendiri tidak mampu berbuat yang lebih baik.Berucap dengan nada menakut-nakutkan rakyat mengenai DAP sudah tidak laku lagi di era telefon pintar ini. Jika cybertrooper upahan yang berhujah demikian, ia mungkin boleh diterima kerana memang level mereka membangkitkan sentimen-sentimen sempit seperti itu tanpa mengambil kira perubahan sekeliling.Namun, bagi seorang Perdana Menteri yang merupakan pemimpin kepada seluruh rakyat dan semua kaum, bermain dengan sentimen kaum dan menakut-nakutkan seperti itu, jelas tidak boleh diterima dan masih terperangkap dalam dunia analog.Apa yang membuatkan rakyat perlu takut dengan DAP?Di Pulau Pinang, DAP menguasai kerajaan negeri dan di Selangor pula, Adun DAP juga paling ramai, pernahkah terdengar sesiapa yang tertindas, tidak boleh mengadu dan tiada tempat untuk berteduh?Ada sesiapa yang mati atau merempat sejak dua negeri tersebut tidak ditadbir BN bermula 2008 yang lalu?Dalam waktu yang sama, bayangan Najib bahawa DAP akan menang lebih banyak kerusi dan menguasai Pakatan Harapan tidak lebih hanyalah ketakutannya semata-mata. Ia tidak mungkin akan menjadi kenyataan.Jika tsunami Cina yang sedia ada sekarang bercampur dengan tsunami Melayu yang bakal berlaku dalam PRU 14 akan datang, PKR, Bersatu dan Amanah sebenarnya mampu menampilkan lebih banyak wakil Melayu di Parlimen berbanding DAP.DAP hanya akan bertanding 51 daripada 222 kerusi keseluruhannya. Untuk membentuk kerajaan, Pakatan Harapan memerlukan minima kemenangan 112 kerusi. Jika diandaikan DAP menang semua 51 kerusi yang ditandinginya sekali pun daripada 112 kerusi minima yang diperlukan untuk membentuk kerajaan, pihak yang lebih banyak kerusi tetap PKR, Bersatu dan Amanah. Ketiga-tiga parti ini adalah parti Melayu dan dikuasai Melayu.Bagaimana pihak yang mungkin menang 51 daripada 112 kerusi boleh dianggap menguasai majoriti dan menjadi ketua?Lagi pun, lawan DAP dalam piliharaya ialah MCA, MIC atau Gerakan. DAP tidak bertanding di kerusi Melayu atau berlawan dengan UMNO. Kalah atau menang DAP, kerusi-kerusi itu tetap diwakili oleh bukan Melayu dan ia adalah pembahagian komposisi berdasarkan kedudukan kaum di negara ini.Di mana logiknya sesiapa harus bimbang atau takut dengan DAP?Oleh itu, hanya seorang cybertrooper yang berlevel upahan saja sanggup bermain-main dengan sentimen menakut-nakutkan sebegitu tanpa mengambil kira dunia sebenarnya sudah banyak berubah. Seorang Perdana Menteri patut mampu menampilkan idea yang lebih baik daripada itu.Menakut-nakutkan tentang DAP hanya umpana menakut-nakutkan orangramai tentang hantu. Hantu boleh diberi gambaran  yang bermacam-macam, tetapi wajahnya yang sebenar tetap misteri dan pelbagai.  Wajah hantu hanya muncul dalam filem atau khayalan semata-mata.Hari ini, dengan peredaran masa, tidak ramai lagi yang takut dengan hantu, bahkan ramai yang mencari hantu dan berebut-rebut menonton filem hantu.Begitu juga dengan DAP, ia tidak lagi ditakuti. Dengan peredaran masa di mana semakin ramai Melayu menyertai parti itu, DAP bahkan lebih disenangi berbanding dahulu.Kalau mahu dibuat perbandingan, khususnya dari segi kepentingan dan masa depan negara, Najib sendirilah yang seharusnya rakyat lebih takuti. Sejak menjadi Perdana Menteri, melalui hubungan baiknya dengan Cina Jho Low@Eric Tan, mewujudkan 1MDB sehingga nama Malaysia masyhur di seluruh dunia dan kebelakangan ini menyerahkan pula banyak harta kepada negara China, tiada ketakutan yang lebih kita takut selain kekalnya Najib berkuasa lagi selepas PRU 14 nanti.Tidak ada mana-mana pemimpin di dunia, hanya melalui hubungan dengan seorang individu bernama Jho Low@Eric Tan saja, seluruh dunia gempar dibuatnya.Bukan DAP yang perlu kita takuti, tapi Najib yang sekian banyak onar, mungkin berganda lagi onarnya jika kekal berkuasa itulah yang perlu lebih menakutkan kita. (SH 19/01/2017).

0

0

votes
Article Rating
Kongsikan artikel ini


JANGAN MIMPI JHO LOW AKAN DIDAKWA….

Berikutan perkembangan yang berlaku di Singapura minggu lalu, pelbagai pihak kini mula bersuara mendesak agar Peguam Negara dan polis membuka semula siasatan berkaitan 1MDB dan derma RM2,600 juta yang diterima Najib Razak.
Jika sebelum ini berlaku penutupan dua bank, BSI dan Falcon serta tiga orang yang didapati bersalah atas pelbagai kesalahan yang mendorong aktiviti penggubahan wang haram berkaitan dana 1MDB dirasakan belum cukup memadai untuk membawa perancang utamanya, Jho Low ke muka pengadilan serta kebenaran diketahui, pengakuan bersalah oleh Jens Sturzenegger, bekas Pengurus Falcon Private Bank di mahkamah nyata amat mengejutkan.
Beliau mengesahkan bahawa Jho Low adalah orang yang sama dengan Eric Tan, pemilik benefisiari Tanore Finance yang sebelum ini diketahui menyalurkan wang RM2,600 juta ke dalam akaun peribadi Najib Razak.
Sturzenegger bukan saja mendapat pengakuan yang Jho Low sesekali menggunakan nama Eric Tan bagi tujuan keselamatan, bahkan mendakwa melihat sendiri passportnya ketika ahli perniagaan yang rapat dengan keluarga Najib itu berurusan mahu membuka akaun banknya.
Dengan pengesahan Sturzenegger itu, terbuktilah bahawa tiada Pak Arab sebagai penderma kepada Najib sebagaimana yang diheboh-hebohkan sebelum ini.
Seluruh dunia kini tahu bahawa Jho Low @ Eric Tan adalah penderma yang sebenar-benarnya. Jika dikaitkan dengan kertas pendakwaan Jabatan Kehakiman AS yang mengatakan wang AS$731 yang masuk ke akaun peribadi Malaysian Official 1 adalah berpunca daripada 1MDB dan fakta itu tidak disanggah oleh sesiapa sehingga ini, tidaklah sukar bagi sesiapa untuk lebih memahami kemelut yang bersimpul-simpul itu.
Dengan sendirinya juga, wakil penderma yang kononnya telah ditemui oleh SPRM dan Zahid Hamidi, tidak wujud sama sekali.
Dengan yang demikian, sejak minggu lalu ramai yang mendesak agar Peguam Negara dan PDRM membuka semula kertas siasatan berkaitan wang derma tersebut.
Tidak kurang juga yang meminta supaya Jho Low @ Eric Tan segera ditangkap kerana bukti-bukti baru yang ada di mahkamah Singapura itu, ikut logiknya, sudah memadai untuk tujuan kita turut bertindak sama.
Laporan polis, desakan dan kenyataan media mengenainya  sudah dilakukan oleh banyak pihak sehingga ini.
Tetapi, bolehkah kita berharap serta meyakini kertas siasatan akan dibuka semula dan waran tangkap akan dikeluarkan terhadap Jho Low @ Eric Tan?
Sebenarnya, janganlah sesiapa berharap demikian kerana ia boleh dikata hampir mustahil akan berlaku, lebih-lebih lagi selagi Najib menjadi Perdana Menteri.
Apa yang paling munasabah ialah perkembangan, bukti dan pengesahan di mahkamah Singapura itu seharusnya menambahkan lagi azam dan tekad rakyat Malaysia untuk menumbangkan UMNO, BN serta menyingkirkan Najib daripada persada kuasa.
Hanya itu satu-satunya cara untuk melihat kebenaran 1MDB, derma RM2,600 juta serta kelicikan Jho Low @ Eric Tan “bermain silap mata”  terbuka di depan mata kita semua.
PRU 14 antara lainnya adalah pertembungan untuk terus menutup kes tersebut dengan keinginan untuk membukanya semula bagi kepentingan serta masa depan negara.
Dengan beralihnya kuasa, segala-galanya “boleh belaka”.
Pilihan paling penting sebenarnya ada di tangan kita. (SH 19/01/2017).

0

0

votes
Article Rating
Kongsikan artikel ini


"KING MAKER" PULAK DAH!!

Mula-mula tak ingin berebut kuasa, kemudian mahu jadi penasihat saja, terbaru ini mahu jadi “king maker” pula.
Lepas ini tak entah apa-apa lagi agaknya.
Hakikatnya berubah-ubahnya bukanlah luar biasa bagi Pas. Dari hudud bertukar menjadi negara kebajikan, akhirnya seperti cukup dengan Akta 355 saja.
Dari usul Parlimen yang sering ditunda dan belum tahu tarikh pembentangannya, Akta 355 mahu dibentangkan pula ke Dataran Merdeka.
“King maker” atau penentu untuk siapa sebenarnya?
Jika ditakdirkan Pakatan Harapan dengan BN sama-sama tak cukup kerusi, siapa agak-agaknya yang jadi pilihan Pas?
Rasanya tak sukar untuk diteka, bak kata pepatah – sekilas ikan di air, dah tahu nak dimasak apa.
Namun jangan lupa, menjadi “king maker” hanyalah rancangan Pas, apa yang dirancang Tuhan boleh jadi berbeza dan tidak mustahil, bersama arus perubahan yang kian ketara, Pas akhirnya hanya melopong saja.
Apakah ketika itu Pas akan berkata, yang kami cari adalah keredaanNya, bukan semata-mata kuasa! (SH 20/01/2017).

0

0

votes
Article Rating
Kongsikan artikel ini


NAJIB HINA AGONG?

Perdana Menteri, Najib Razak hari ini mengejek Tun Mahathir Mohamad dengan panggilan “U-Turn Mahathir”.
“Ini Dr Mahathir, Tun Mahathir, “U-Turn Mahathir”.
“Saya gelar dia “U-Turn Mahathir”, bukan Tun Mahathir, dia selalu dan terlalu banyak U-Turn”, kata Najib dalam satu majlis di Desa Pandan, Kuala Lumpur.
Sedarkah Najib akan perbuatannya itu?
Tidakkah beliau sedar bahawa gelaran Tun yang disandang oleh Tun Mahathir adalah gelaran yang diberikan oleh Yang Dipertuan Agong melalui anugerah tertinggi negara iaitu darjah kebesaran Seri Maharaja Mangku Negara (S.M.N) yang diterimanya pada 2003 dahulu?
Maka itu, wajarkah gelaran Tun yang merupakan penghormatan tertinggi negara ditukar kepada U-Turn?
Tidakkah dengan sesuka hati menukar dan mengejek panggilan Tun kepada U-Turn, apatah lagi dengan kedudukannya sebagai Perdana Menteri,  Najib telah melakukan satu penghinaan kepada Yang Dipertuan Agong dan Istana Negara?
Najib boleh saja memanggil Tun Mahathir dengan gelaran apa sekalipun, tetapi mengejek panggilan Tun yang merupakan anugerah daripada Yang Dipertuan Agong dan disampaikan pula di Istana Negara kepada U-Turn, jelas suatu tindakan keterlaluan tidak sepatutnya dilakukan.
Apa Najib ingat gelaran Tun itu “gelaran kaki lima” yang boleh diejek dan dipersenda sesuka hati oleh beliau? (SH 20/01/2017).

0

0

votes
Article Rating
Kongsikan artikel ini


PAJAKAN 99 TAHUN ATAU PEGANGAN BEBAS?

Najib Razak berkata, Tun Mahathir Mohamad telah melakukan fitnah besar terhadap kerajaan negeri Johor dan Malaysia berhubung kenyataannya mengenai projek Forest City di Johor Bahru.
Perdana Menteri menafikan dakwaan Tun Mahathir kononnya seramai 700 ribu warga China akan dibawa masuk dibawah projek itu dan diberi kerakyatan.
“Bila kerajaan Johor luluskan Forest City, bila tanah itu ditebus, reclaim land, kita jual kepada orang luar atas leasehold (pegangan pajak) untuk tempoh 99 tahun sahaja.
“Bila mereka membeli rumah, rumah itu di atas tanah kita. Jadi, di mana soal kedaulatan negara kita terkorban,” kata Najib lagi.
Petikan berita diatas adalah bersumberkan Bernama, sebuah agensi kerajaan yang turut dipetik oleh beberapa portal, antaranya Sinar Harian.
Lebih lanjut mengenainya –
http://www.sinarharian.com.my/nasional/forest-city-kenyataan-tun-m-fitnah-besar-1.614440
.
Tetapi kemudian tersebar di media sosial satu papan iklan Forest City yang memberitahu tanah di situ adalah freehold (pegangan bebas) dan bukannya pajakan 99 tahun sebagaimana yang disebut Najib.
Jadi, mana satu yang betul? Pegangan bebas atau pajakan?
Untuk lebih lanjut, apa kata layari pula laman web Forest City sendiri –
http://www.forestcitycgpv.com/en/garden.aspx?type=2
Dalam pada itu, jika kita semak kembali berita Bernama tentang kenyataan Najib mengenai Forest City itu, ternyata ia telah diubahsuai dan tidak terdapat lagi sebutan mengenai pajakan 99 tahun sebagaimana yang disebut Najib sebelum ini.
Ia boleh dilayari di sini –
http://www.bernama.com/bernama/v8/bm/ge/newsgeneral.php?id=1321767
Pokoknya, kenapa agensi berita kerajaan iaitu Bernama turut melakukan U-Turn berkaitan ucapan Najib itu?
Adakah Najib sendiri hanya bercakap semberono saja mengenai fakta Forest City itu tanpa mendapatkan maklumat yang sahih mengenainya?
Sementara itu, Tun Mahathir dalam tulisan di blognya semalam menegaskan, kritikannya mengenai pembelian tanah oleh rakyat China bukan bermaksud beliau anti Cina.
“Saya mengalu-alukan pelaburan langsung asing (FDI) dari China sebagaimana mengalu-alukan FDI dari mana-mana negara. Apa yang saya membantah adalah jenis FDI dari China.
“Ia bukan mengenai pelaburan dalam industri pembuatan di Malaysia. Ia adalah mengenai memperolehi tanah di Malaysia, membina penempatan, pekan dan bandar yang akan dijual kepada warga China yang akan datang dan tinggal di sini.”Migrasi berskala besar yang kami membantah. Jika projek itu oleh kaum India dan beberapa juta kaum India untuk datang dan tinggal di Malaysia, kami juga akan membantah sekeras-kerasnya,” tambah Tun Mahathir lagi. (SH 21/01/2017).

0

0

votes
Article Rating
Kongsikan artikel ini


SIAPA "IKAN ROSAK DI KEPALA" NAK JATUHKAN ZAHID HAMIDI"?

Timbalan Perdana Menteri, Ahmad Zahid Hamidi mendedahkan terdapat gerakan mahu menjatuhkan beliau sebagai Ahli Parlimen Bagan Datuk dalam piliharaya umum akan datang.
Saya dapat tahu ada sasaran untuk menjatuhkan BN di Bagan Datuk dalam pilihanraya akan datang ini, katanya.
Bagaimanapun beliau menyifatkan usaha tersebut umpama “rosak ikan bermula di kepala.”
Kenapa Zahid kelihatan begitu bimbang dengan kedudukannya yang mahu dijatuhkan sebagai Ahli Parlimen Bagan Datuk?
Bukankah setiap kali pilihanraya beliau sentiasa menghadapi tentangan dan tindakan jatuh menjatuh antata pihak lawan dengan BN melalui peti undi adalah lumrah dan perkara biasa yang dibenarkan dalam undang-undang?
Jadi, apa yang peliknya jika Zahid mahu dijatuhkan dan kenapa kali ini beliau nampaknya begitu bimbang mengenainya?
Apakah usaha menjatuhkannya dalam PRU 14 bukan saja daripada pihak lawan, tetapi juga disedari oleh Zahid sudah bermula melalui gerakan dalam UMNO sendiri?
Siapa daripada dalam UMNO yang mahu menjatuhkan Zahid sedangkan beliau adalah Timbalan Perdana Menteri dan sedang menjalankan tugas Timbalan Presiden parti?
Siapa pula yang Zahid maksudkan dengan perumpamaan “rosak ikan bermula di kepala”  yang mahu menjatuhkannya itu?
Adakah beliau menujukan kepada “seseorang” yang memang diketahui dan diperkatakan di seluruh dunia umpama “ikan yang rosak kepalanya” dan sekarang mahu menjatuhkannya pula?
Dengan begitu awal memperkatakan perkara ini,  Zahid seolah-olah semakin sedar bahawa usaha menyingkirkannya sebagai Timbalan Perdana Menteri akan dilakukan dengan cara menjatuhkannya dahulu sebagai Ahli Parlimen Bagan Datuk.
Dalam hal ini, Bersatu dengan kerjasama Pakatan Harapan sudah tentu tidak menjadikan usaha menjatuhkan Zahid sebagai agenda utama mereka kerana yang lebih diutamakan ialah menjatuhkan UMNO dan BN itu sendiri. (SH 21/01/2017).

0

0

votes
Article Rating
Kongsikan artikel ini


SELEPAS INI BIAR PAS BUAT PILIHAN….

Tun Mahathir Mohamad menegaskan, tempoh untuk Pas berbincang bagi mengadakan kerjasama dengan Pakatan Harapan sudah pun berakhir.
Menurut beliau, Bersatu sudah memberi lebih masa kepada Pas bagi membolehkan parti berkenaan memberi pandangan dan berbincang.
“Selepas Bersatu menyatakan syarat yang dikehendaki, Pas pula selepas sekian lama masih tidak memberi sebarang jawapan.
“Hasrat Bersatu, jika Pas tak nak sertai Pakatan Harapan, Bersatu akan berada dalam Pakatan Harapan. Kalau Pas tak nak, (biar) tak naklah,” kata Tun Mahathir yang juga Pengerusi Bersatu.
Setakat ini status Bersatu adalah bekerjasama dengan Pakatan Harapan dan difahamkan keputusan untuk menyertai gabungan pembangkang itu secara rasmi akan diambil dalam mesyuaratnya yang akan datang.
Dengan penegasan Tun Mahathir ini, bermakna pertembungan sebenar dalam PRU 14 adalah antara BN dengan Pakatan Harapan.
Maka,  sekarang ini terserahlah pula kepada Pas untuk membuat keputusan yang seterusnya.
Hanya dua pilihan yang tinggal buat Pas bagi menghadapi pilihanraya akan datang – kekal bersendirian atau menjalin kerjasama secara rasmi dengan Najib, UMNO dan BN.
Tetapi, barang diingat, apa pun keputusan Pas selepas ini, ia tetap memihak untuk memberi kelebihan kepada Najib, UMNO dan BN.
Setelah berkali-kali memberi penegasan untuk bertanding hanya di 70 kerusi Parlimen saja, Pas, jika bertanding secara bersendirian,  tidak mungkin mencukupi untuk menubuhkan sebuah kerajaan.
Berada di tengah-tengah pertembungan antara BN dengan Pakatan Harapan, Pas lebih mungkin menjadi “kancil yang akan mati tersepit apabila terjadi pergaduhan antara gajah sama gajah”.
Boleh jadi juga hasrat Pas untuk menjadi “king maker” tidak akan kesampaian kerana adalah lebih baik pengundi untuk terus saja membuat pilihan antara BN atau Pakatan Harapan untuk menjadi kerajaan yang mentadbir negara ini.
Jadi, pilihan yang terbaik ialah agar Pas dan cepat-cepat mengajak UMNO untuk “menikah” daripada terus-menerus hidup “bermukah” yang menyebabkan nasib masa depan turut tidak ketahuan. (SH 22/01/2017).

0

0

votes
Article Rating
Kongsikan artikel ini


SIAPA KATA NAJIB TAK BERANI PERGI SWITZERLAND?

Walaupun tidak hadir dalam Forum Ekonomi Dunia di Davos, Siwitzerland, kelibat Najib Razak tetap “muncul” di persidangan tersebut.
Sudah tentu, berikutan “kemunculan” itu, nama Najib turut menjadi bualan dan sosek-sosek di kalangan para peserta seluruh dunia yang hadir.
“Kemunculan” Najib dalam Forum Ekonomi Dunia itu adalah melalui tayangan di skrin dalam satu sessi di mana kartun Zunar telah dipaparkan  untuk menggambarkan perbezaan antara Najib dengan Donald Trump, Presiden baru Amerika Syarikat.
Dalam lakaran kartun itu, Najib digambarkan menjadi bilionaire kerana jawatan Perdana Menteri yang disandangnya berikutan menerima derma sebanyak RM2.6 bilion, manakala Donald Trump pula adalah bilionaire yang berjaya menjadi Presiden Amerika Syarikat.
Sebelum ini, ketidakhadiran Najib di forum tersebut dikaitkan dengan penyiasatan yang turut dilakukan oleh Switzerland berkaitan skandal 1MDB. Peguam Negara  Switzerland dilaporkan telah dua kali memohon bantuan MLA dengan negara kita, namun ditolak oleh pejabat Peguam Negara Malaysia.
Hebat kan kita ada Perdana Menteri bernama Najib…hadir atau tidak hadir, namanya tetap menjadi sebutan dan seolah-olah tidak mudah dilupakan oleh minda dunia.
Sehingga ini, tidak ada mana-mana Perdana Menteri Malaysia yang terbukti mempunyai “kehebatan”  seperti Najib itu.
Tun Mahathir Mohamad yang gemilang dengan pelbagai kecemerlangan selama 22 tahun pun tak terlawan dengan “kehebatan” Najib.
Sudah tentu, golongan pengampu dan pembodek sekarang ini lebih “tabik spring” kepada Najib!! (SH 22/01/2017).

0

0

votes
Article Rating
Kongsikan artikel ini


APA SUDAH JADI DENGAN NAJIB?

Hanya dalam tempoh seminggu yang lalu saja, Najib Razak didapati telah melakukan dua kesilapan fakta yang tidak sewajarnya sebagai seorang Perdana Menteri.
Kali pertama, beliau mengatakan tanah di Forest City adalah pajakan selama 99 tahun  dan ia tidak menjejaskan dari segi kedaulatan negara apabila orang-orang dari negara China menjadi pembeli utamanya.
Ternyata kemudian melalui papan iklan, billboard dan laman web Forest City sendiri, fakta Najib ternyata salah.
Tanah Forest City memang pegangan bebas dan ia akhirnya memaksa Bernama memadam fakta pajakan 99 tahun yang disebut Najib sebelum itu dalam berita yang disiarkannya.
Kali kedua, Najib menafikan dakwaan Tun Mahathir bahawa MCA pernah meminta jawatan Timbalan Perdana Menteri sedangkan terbukti pada 3 April 2009, parti Cina komponen BN itu pernah berbuat demikian.
MCA ketika itu menggesa Najib yang baru menjadi Perdana Menteri agar mewujudkan jawatan Timbalan Perdana Menteri dan Timbalan Pengerusi BN untuk Presidennya bagi mencerminkan “perkongsian kuasa”  yang sebenar dalam negara ini.
Bagaimanakah kesilapan fakta sedemikian boleh berlaku kepada seorang Perdana Menteri?
Adakah Najib tidak tahu atau begitu tertekan dan serabut fikiran sehingga “cakap main bedal saja”  menafikan sesuatu perkara tanpa mengira apa yang disebutnya itu betul atau salah?
Ataukah Najib memang suka cakap “hentam keromo” apabila fikirannya celaru dan tertekan sepertimana yang pernah dilakukannya mengenai wang RM2,600 juta dahulu?
Ketika itu Najib dengan selamba mengatakan, kalau pun mahu menyamun, takkankan beliau melakukannya dengan memasukkan wang ke dalam akuan sendiri di dalam negara, walhal menyedari perkara itu memang pun berlaku.
Adakah perlakuan-perlakuan Najib  yang tidak sewajarnya itu yang membuatkan Zahid Hamidi tiba-tiba mengatakan hanya tinggal 6.6 peratus saja “cybertrooper” yang bersama UMNO dan kerajaan sekarang ini?
Kata Zahid, akibat ketinggalan jauh dalam perang maya itu menyebabkan persepsi negatif yang buruk kepada UMNO dan kerajaan.
Adakah Zahid juga sedang cuba mengatakan bahawa UMNO dan BN di bawah pimpinan Najib hanya menunggu masa saja untuk menemui titik nokhtahnya?
Lalu, apa perancangan Zahid seterusnya? (SH 23/01/2017).

0

0

votes
Article Rating
Kongsikan artikel ini


CYBERTROOPER SOKONG KERAJAAN TINGGAL 6.6 PERATUS, ZAHID CUBA AIBKAN
NAJIB?

Alamak…kenapa Zahid Hamidi meluahkan perkara memalukan seperti ini?
Apakah tujuan dan maksud tersirat di sebalik pendedahan beliau itu?
Semalam, Timbalan Perdana Menteri itu secara terbuka mengakui jumlah “cybertrooper”  yang mempertahan dan menyokong dasar kerajaan hanyalah 6.6 peratus berbanding yang menentang berjumlah 93.6 peratus.
Katanya, dapatan berdasarkan kajian yang menunjukkan perbezaan yang jauh ketinggalan itu sejaligus menyebabkan persepsi negatif berterusan terhadap UMNO, kerajaan dan para pemimpinnya.
Bagaimana boleh hanya tinggal 6.6 peratus saja lagi “cybertrooper” yang ada untuk mempertahankan kerajaan pimpinan Najib Razak sedangkan “dedak”  tanpa had bersama mereka?
Adakah “dedak”, walau sebanyak mana ditabur sekali pun, sudah tidak mampu membuatkan “cybertrooper” itu kembali bersemangat untuk terus mempertahankan UMNO, kerajaan dan Najib?
Kurrr…kurrr…kurrrr….apakah “dedak” perlu ditambah lagi?
Apa yang jelas, pengakuan Zahid itu secara langsung dan tidak langsung menunjukkan kerajaan pimpinan Najib dalam keadaan amat lemah, tidak bermaya dan hampir lumpuh sekarang ini.
Dengan perbezaan amat ketara 6.6 peratus berbanding 93.4 peratus, Najib sekarang ini umpama pasukan perang yang sudah tiada lagi bala tentera untuk berjuang.
6.6 peratus yang tinggal itu pula bukanlah bala tentera yang sedia berjuang dan berperang, tetapi hanyalah kaki ampu, kaki bodek dan kaki kipas semata-mata.
“Cybertrooper”  UMNO dan kerajaan kebelakangan ini jika diperhatikan, ramai yang tiba-tiba senyap, hilang atau mendiamkan diri seolah-olah kecewa dengan tindakan Najib yang didapati terus menerus melakukan perkara-perkara tidak wajar yang menyusahkan rakyat.
Daripada bermewah, membazir, berjoli, “ber1MDB”, “berJho Low” dan kini bergadai pula dengan China, hakikatnya “cybertrooper” UMNO dan kerajaan jadi lemah semangat dan tidak mampu lagi berbuat apa-apa kerana semua yang berlaku itu akhirnya jelas tidak memihak kepada rakyat.
Lama kelamaan, mereka jadi lesu, tiada upaya lagi menyusun ayat  dan hanya mampu menulis seminggu sekali saja. Sebab itulah kita dapat lihat sejak akhir-akhir ini, Najib sendiri yang terkial-kial mempertahankan dirinya sendiri tanpa bantuan daripada jentera maya.
Berbeza dengan “cybertrooper” menentang kerajaan, perjuangan mereka adalah jelas kerana kebenaran dan untuk menyelamatkan negara, meskipun rata-rata adalah sukarela dan tidak menerima “dedak” walau sebutir sekali pun.
Secara tersiratnya juga melalui apa yang didedahkan Zahid itu, beliau cuba memberitahu bahawa lumpuhnya “cybertrooper” itu adalah disebabkan kepimpinan Najib yang terus-menerus ditolak oleh rakyat.
Penurunan dengan hanya tinggal 6.6 peratus itu  tidak lain berpunca daripada Najib dan tidak mungkin juga ia mampu ditingkatkan selagi “ibu masalah” kepada UMNO dan kerajaan itu iaitu Najib sendiri,  tidak diketepikan dengan segera.
Masihkah kita ingat apabila dua hari lalu Zahid ada mendedahkan bahawa sudah wujud gerakan mahu menumbangkannya di Bagan Datuk?
Siapakah yang berani dan mahu menumbangkan Zahid sebagai orang nombor dua dalam kerajaan, jika bukan oleh orang yang berada diatas daripadanya atau setidak-tidaknya mendapat restu daripada orang nombor satu?
Melalui pengakuan memalukan bahawa cybertrooper UMNO dan kerajaan hanya tinggal 6.6 peratus saja, Zahid bukan saja cuba merendah dan memperlihatkan kepimpinan Perdana Menteri dalam keadaan yang amat lemah dan hanya menunggu masa untuk rebah, malah seperti sudah mengorak langkah untuk mula melawan.
Apabila “nombor satu” dan “nombor dua” sudah ada tanda-tanda berbalah, maka peluang Pakatan Harapan dan Bersatu mengambil alih kerajaan turut semakin cerah. (SH 23/01/2017).

0

0

votes
Article Rating
Kongsikan artikel ini


HADI AWANG KENA SETEPEK DENGAN AZMIN!!

Menteri Besar Selangor, Azmin Ali selalunya mengambil sikap berhemah dan lemah lembut dalam memberi reaksi terhadap apa jua kenyataan pemimpin-pemimpin Pas, apatah lagi jika berkaitan kerjasama dengan parti Islam itu.
Tetapi, kali ini Azmin nampaknya lebih bertegas dan berterus-terang dalam mengulas kenyataan Hadi Awang yang mahukan sesiapa mesti mengikut cara Pas kiranya ingin bekerjasama dengan mereka.
Hadi dilaporkan memberi syarat demikian kerana berpendapat Pas lebih lama bertapak di negara ini serta telah melalui pelbagai pengalaman jatuh bangun berbanding parti-parti lain.
Seperti senada dengan kenyataan Tun Mahathir Mohamad beberapa hari lalu yang menyatakan tempoh rundingan dengan Pas sudah berakhir, Timbalan Presiden PKR itu menyifatkan adalah tidak demokratik jika diletakkan syarat mesti mengikut cara Pas kepada mana-mana pihak yang ingin bekerjasama dengan parti itu.
Kalau paksa kamu kena ikut cara aku, rentak aku, itu bukan demokrasi, tetapi kuku besi, kata Azmin lagi.
Kehkehkeh…kan dan kena setepek!!
Bagaimana parti yang mengaku memperjuangkan Islam tetapi mengamalkan ciri-ciri kuku besi?
Esok pula difahamkan Bersatu akan mengadakan mesyuarat Majlis Tertingginya dan antara agenda yang dijangka diputuskan ialah mengenai hubungan muktamad parti itu dengan Pas.
Mungkinkah Pas akan kena setepek lagi? (SH 24/01/2017).

0

0

votes
Article Rating
Kongsikan artikel ini


SIAPA YANG UMNO LEBIH SAYANG?

Menjelang pembentangan Rang Undang-Undang Akta 355 yang dijangka Mac depan, Pas dan UMNO sehingga ini nampaknya selesa dalam menjalinkan kerjasama antara mereka.
Tidak saja Pas dan UMNO dijangka bersama dalam Himpunan Akta 355 pada 18 Februari ini, malah mengunjungi pejabat menteri dan mengembara hingga ke London juga tidak lagi kekok untuk dilakukan.
Apatah lagi  UMNO turut akan membincangkan penyertaan dalam himpunan itu dalam mesyuarat Majlis Tertingginya pada penghujung bulan ini. Jika Himpunan Akta 355 pada 18 Februari berjalan seperti yang dirancang, bermakna ia acara kedua selepas perhimpunan Rohingya,  di mana Pas dan UMNO saling bekerjasama.
Terlihat segala-galanya nampak lancar, senyum pemimpin UMNO dan Pas juga terserlah makin melebar.
Tetapi, di ketika DAP yang digembar-gemburkan anti Islam dan lain-lain dakwaan hanya berdiam diri, MCA ternyata makin garang memberi penentangan.
Terbaru, menjelang PRU 14 yang tarikhnya bila-bila masa dan kedudukan Najib Razak tidak menentu keadaannya, MCA tampil memberi amaran bahawa tindakan UMNO membenarkan usul tersebut dibentangkan hanya berisiko menyebabkan perpecahan BN.
Akhirnya, jadikah usul itu dibentangkan pada Mac nanti?
Antara Pas dan MCA, siapa yang Najib dan UMNO lebih sayang? (SH 24/01/2017).

0

0

votes
Article Rating
Kongsikan artikel ini


SALLEH YANG TERLUPA…..

Kata Salleh Said Keruak, pengampu dan pembodek nombor satu dalam negara ketika ini, Lim Kit Siang tidak setaraf kedudukannya dengan Najib Razak untuk mengadakan perbahasan.
“Mungkin Kit Siang terlupa bahawa beliau hanya Pengerusi DAP. Malah, beliau juga bukan ketua Pakatan Harapan dan ini tidak meletakkannya setaraf dengan Perdana Menteri yang merupakan Pengerusi Barisan Nasional.
“Sekiranya Kit Siang adalah ketua Pakatan Harapan atau Perdana Menteri Bayangan, maka beliau mungkin mempunyai sebab untuk menuntut mengadakan perbahasan dengan Najib,” kata Salleh lagi.
Siapa yang sebenarnya terlupa, Lim Kit Siang atau Salleh sendiri?
Adakah Salleh terlupa bahawa Anwar Ibrahim, sebelum PRU 13, telah berkali-kali mencabar Najib untuk berdebat dengannya dan tidak pernah sekali pun cabaran itu berani disambut?
Bukankah Anwar ketika itu adalah ketua Pakatan Rakyat dan Perdana Menteri bayangan?
Mengapa Najib tidak berani menyahut? Adakah Anwar tidak setaraf kedudukannya dengan Najib?
Jika perkara itu pun Salleh masih terlupa, beliau tentunya masih ingat mengenai program NothingToHide di mana Tun Mahathir Mohamad dengan penuh “gentleman”  menunggu kehadiran Najib untuk menyoal beberapa soalan mengenai 1MDB, tetapi akhirnya Najib sendiri yang kesipuan di dalam rumah dan membatalkan kehadiran tanpa sebarang sebab.
Mengapa Najib takut dan lari untuk berdepan dengan Tun Mahathir di pentas yang sudah dipenuhi dengan hadirin?
Adakah Najib juga menganggap Tun Mahathir tidak setaraf untuk berdebat dengannya?
Bolehkah Salleh menamakan sesiapa yang lain yang difikirkannya setaraf dari segi kedudukan dan jawatan untuk berdebat dengan Najib? (SH 25/01/2017).

0

0

votes
Article Rating
Kongsikan artikel ini


SELAGI TIDAK TOLAK UMNO, PENEROKA FELDA AKAN TERUS DIPERDAYA

Selain orang Melayu, pihak lain yang barangkali bernasib malang di negara kita ialah para peneroka Felda.
Kedua-duanya, orang Melayu dan peneroka Felda, sering dijadikan sebutan oleh pemimpin-pemimpin UMNO dan kerajaan kononnya untuk diberi pembelaan dan dinaikkan taraf kehidupan, tetapi malangnya kelompok itu jugalah yang paling mundur dan terkebelakang.
Jika mendengar pemimpin Melayu bercakap tentang Melayu sejak dulu, apatah lagi jika menjerit perkataan “Hidup Melayu”, aduhh…gegak-gempitanya sehingga berdiri bulu roma dibuatnya.
Namun, lagi kuat menjerit, lagi besar khianatnya mereka. Tidak cukup bersekongkol dengan tauke-tauke Cina mencairkan tanah rizab Melayu, bukan untuk menolong orang Melayu, tetapi lebih bertujuan memperkaya diri sendiri, ketamakan itu akhir-akhir ini melebar sehingga ke negara China jauhnya.
Tidak cukup dengan tanah, projek keretapi, rumah, kondo, pelabuhan, menjaga sempadan dan cara mencegah jenayah telah diserahkan kepada China, terbaru ini dimetrai bahawa program-program televisyen daripada China juga mahu dilambakkan untuk tontotan rakyat kita sekeluarga.
Seperti biasa, pemimpin-pemimpin yang sama tetap menjerit “Hidup Melayu”  tanpa henti dan tidak malu pula mengatakan keutamaan mereka tetap membela dan menjaga orang Melayu.
Begitu juga dengan peneroka Felda, walaupun mereka merupakan penentu dan penyumbang kemenangan kepada UMNO dan BN di 54 kawasan Parlimen di seluruh negara, hakikatnya nasib mereka tidak banyak yang dibela.
Di ketika suara-suara bergema mahu membela peneroka, hakikatnya Felda teruskan dijadikan lubuk untuk mengaut kekayaan oleh segelintir mereka yang diberikan amanah untuk menjaganya.
Penangkapan empat pegawai kanan Felda berhubung penipuan dan salah guna kuasa dalam pelaburan penternakan ikan sturgeon bernilai RM47 juta tidaklah begitu menghairankan sebenarnya.
Ini kerana sebelum ini kita juga dihidangkan dengan banyak kes mengenai Felda seperti pembelian hotel dan hartanah mewah di luar negara, pelaburan dalam syarikat yang meragukan, pembelian kondo, pembayaran elaun dan penggunaan apartment untuk anak pegawai yang sedang belajar, pemberian kontrak kepada kroni, pembelian ladang di Indonesia pada harga luar biasa serta berbagai-bagai lagi.
Semua itu tidak sama sekali memberi keuntungan kepada peneroka, sebaliknya hanya orang-orang tertentu yang mengaut laba daripadanya.
Susulan tangkapan empat pegawai Felda semalam, dikhabarkan terdapat dua atau tiga lagi orang kuat agensi itu sedang dalam pemerhatian SPRMdan tidak mengejutkan jika mereka akan turut dicekup sama dalam tempoh terdekat ini.
Dilaporkan ada di antara mereka yang mempunyai berpuluh-puluh kereta, memiliki restoran di beberapa pusat membeli-belah di dalam dan luar negara, selain sudah tentu turut mempunyai rumah besar dan perhiasan mahal-mahal untuk isteri masing-masing.
Sama seperti nasib orang Melayu yang hanya digula-gulakan, tiada apa-apa yang akan berubah kepada kehidupan peneroka Felda selagi UMNO yang menjaga mereka.
Ia seperti meminta memerang menjaga kolam ikan atau musang menjaga reban ayam.
Orang Melayu dan peneroka Felda harus berani membuat perubahan, jika tidak, sehingga tahun 2050 pun, mereka terus menjadi barang mainan dan sekadar modal mengaut sokongan dalam ucapan.
Setelah berkali-kali diperdayakan, menolak UMNO bukan lagi pilihan, tetapi kewajipan. (SH 25/01/2017).

0

0

votes
Article Rating
Kongsikan artikel ini


ADAKAH ORANG POLITIK TIDAK RASUAH?

Sejak kebelakangan ini,  berita wajib yang boleh didengar setiap hari di negara kita adalah tangkapan demi tangkapan oleh SPRM berkaitan rasuah dan salah guna kuasa.
Setiap hari ada saja tangkapan yang dilakukan, kadangkala sampai dua tiga tangkapan yang menjadikan ia bualan hangat di mana-mana. Efisen dan kerja kuat sungguh SPRM ini!
Pegawai perkhidmatan awam, agensi kerajaan dan syarikat-syarikat berkaitan kerajaan adalah tiga sasaran utama SPRM setakat ini dalam usaha mereka membanteras gejala rasuah yang makin membarah.
Semua orang secara umumnya setuju dan mengalu-alukan tangkapan demi tangkapan dan pendakwaan demi pendakwaan yang dilakukan itu kerana mereka adalah pengkhianat kepada negara.
Dalam kes-kes yang serius, ramai pula yang berkata, elok saja ditembak mati mereka yang bersalah itu. Denda dan penjara tidak lagi menakutkan pelaku-pelaku rasuah.
Tetapi, dengan hanya pegawai awam, pengurus agensi kerajaan dan pengarah syarikat berkaitan kerajaan saja yang ditangkap dan didakwa, orangramai mula muak dan tertanya-tanya, golongan tersebut sahajakah yang melakukan rasuah, kenal duit ringgit dan selalu bermewah di negara kita ini?
Bagaimana dengan pemimpin politik yang terdiri daripada menteri, timbalan menteri, orang politik yang mengelilingi kementerian, pengerusi agensi dan syarikat-syarikat berkaitan kerajaan?
Bukankah kuasa lebih berpusat kepada pemimpin-pemimpin politik yang menerajui kementerian, agensi dan syarikat berkaitan kerajaan?
Apabila kakitangan awam sehingga Ketua Setiausaha, pengurus kanan agensi dan pengarah urusan syarikat berkaitan kerajaan diserbu dan ditangkap kerana kesalahan rasuah, adakah pemimpin politik yang merupakan peneraju kementerian, agensi dan syarikat berkaitan kerajaan turut sama disiasat atau dibiarkan begitu saja?
Setelah sekian banyak tangkapan dan pendakwaan dilakukan, tetapi tiada satu pun melibatkan orang-orang politik, masyarakat juga ingin tahu, adakah orang politik di negara kita ini bersih-bersih belaka?
Apakah kejadian rasuah yang berlaku selama ini di luar pengetahuan orang politik sedangkan orang politiklah yang menjadi menteri dan pengerusi agensi serta syarikat berkaitan kerajaan?
Munasabahkah orang politik yang menjadi menteri dan pengerusi tidak tahu apa-apa?
Selama ini bukanlah rahsia bahawa orang politik, jangan kata menteri, timbalan menteri, setiusaha politik atau pengerusi agensi serta syarikat berkaitan kerajaan, malah pegawai khas dan setiausaha akhbar menteri pun ramai yang kaya raya, memiliki rumah besar dan menayang berkereta mewah ke sana sini?
Jika mereka terlihat begitu kaya dan selalu bergaya, daripada mana datangnya kekayaan itu?
Adakah mereka keturunan kaya raya, memiliki banyak peninggalan keluarga atau suka menabung sejak kecil?
Jika di rumah pegawai kerajaan yang diserbu dan ditangkap sebelum ini didapati ada berjuta-juta wang tunai tersimpan di rumah mereka, kenapa tidak SPRM cuba menyerbu rumah orang-orang politik pula?
Mungkinkah juga orang-orang politik ini terlalu pintar dan licik serta mengamalkan prinsip “pandai makan pandai simpan” sehingga tidak mudah untuk masuk perangkap SPRM?
Ataukah tiadanya tangkapan terhadap orang-orang politik, sebaliknya hanya pegawai kerajaan dan agensi saja yang disasarkan, ia lebih bertujuan untuk memberi gambaran cantik tentang wajah politikus-politikus, khususnya Perdana Menteri dan menteri-menteri menjelang pilihanraya akan datang?
Bolehkah UMNO dan BN terus menang dengan cara begitu sedangkan kes RM2,600 juta dan RM42 juta yang dikaitkan dengan Najib Razak siang malam terus menerus menjadi bualan rakyat? (SH 26/01/2017).

0

0

votes
Article Rating
Kongsikan artikel ini


SPRM, KAMI PUN TAK SABAR MENUNGGU!!

Susulan tanda-tanya orangramai mengenai bilakah ahli-ahli politik yang korup akan ditangkap selepas beberapa tindakan diambil terhadap penjawat awam,  SPRM hari ini tampil meredakan kebimbangan itu dengan mengatakan masa untuk mereka akan tiba tidak berapa lama lagi.
Kepada ahli-ahli politik yang korup, saya ada satu perkataan saja – tunggu, demikian tegas Ketua Pesuruhjaya SPRM, Dzulkifli Ahmad.
Ya, tunggu…tetapi siapakah ahli politi korup yang ada dalam senarai SPRM itu?
Ikan jerung, ikan gelama atau ikan bilis?
Jika di kalangan penjawan awam, mereka yang ditangkap sehingga ke taraf Ketua Setiausaha, apakah di kalangan ahli politik ia juga mencecah sehingga ke jawatan menteri dan timbalan menteri?
Sama seperti peringatan Dzulkifli kepada ahli-ahli politik iaitu “tunggu”, rakyat juga tidak sabar menunggu siapakah yang bakal ditangkap oleh SPRM itu?
Harap-harap “ikan” yang ditangkap nanti tidak mengecewakan semua yang menunggu-nunggu selama ini.(SH 27/01/2017).

0

0

votes
Article Rating
Kongsikan artikel ini


HABIS, SIAPA YANG RASUAH?

Di ketika Ketua Pesuruhjaya SPRM, Dzulkifli Ahmad memberi amaran kepada ahli-ahli politik yang korup bahawa masa untuk mereka ditangkap semakin dekat, Setiausaha Agung UMNO, Tengku Adnan Tengku Mansor sebaliknya mengatakan pemimpin-pemimpin UMNO bukanlah terdiri daripada kalangan yang mengamalkan rasuah.
UMNO tidak mengamalkan rasuah, kata Ku Nan lagi.
Beliau bagaimanapun menerima amaran SPRM itu sebagai langkah untuk lebih berjaga-jaga.
Rasuah selalunya dikaitkan dengan kuasa dan di negara kita UMNO adalah parti yang paling lama berkuasa berbanding parti-parti yang lain.
Oleh itu, bolehkah diterima kata-kata Ku Nan bahawa pemimpin-pemimpin UMNO tidak mengamalkan rasuah?
Kalau bukan pemimpin-pemimpin UMNO yang paling terpalit dengan amalan rasuah kerana kuasa paling dekat dengan mereka, siapakah lagi yang boleh dikaitkan dengan gejala buruk itu?
Atau mungkinkah kenyataan yang dikeluarkan oleh Ku Nan itu tidak lebih hanya memberi gambaran bahawa tidak mungkin walau seorang pun pemimpin UMNO yang ada dalam senarai untuk ditangkap SPRM?
Adakah kita hanya akan melihat ahli-ahli politik selain UMNO saja yang bakal ditangkap dan didakwa berkaitan rasuah?
Bagaimana pula dengan Malaysian Official 1?
Ada benarnya juga kenyataan DAP berhubung peringatan Dzulkifli yang mahu menangkap ahli-ahli politik yang korup bahawa amaran itu langsung tidak memberi makna selagi tidak ditujukan kepada Malaysian Official 1.
Ohhh SPRM….(SH 27/01/2017).

0

0

votes
Article Rating
Kongsikan artikel ini


NAK DIHALUSI APA LAGI?

Menepati seperti yang dimaklumkan oleh Ketua Penerangan UMNO, Annuar Musa sebelum ini, mesyuarat MT UMNO semalam memang membincangkan mengenai penyertaan parti itu dalam perhimpunan Akta 355 anjuran Pas pada 18 Februari depan.
Namun, apa yang peliknya UMNO masih tidak dapat membuat keputusan sama ada akan menghadiri perhimpunan tersebut atau sebaliknya.
Kata Najib Razak, UMNO hanya akan membuat keputusan tentang perhimpunan Akta 355 anjuran Pas itu selepas memperhalusi aspek undang-undang berkaitan dengannya.
Sehubungan itu, tambah beliau, UMNO belum boleh lagi memutuskan sama ada akan menyertai atau tidak perhimpunan tersebut.
Saya akan buat ulasan nanti. Kita sedang halusi segala aspek Akta 355 itu, bagi masa sikitlah, ujar Najib lagi.
Apa yang Najib dan UMNO mahu kaji lagi Akta 355 itu dari segi undang-undang?
Kenapa pula baru sekarang mahu mengkajinya?
Mengapa kajian dari aspek undang-undang tidak dilakukan sebelum ini?
Bukankah UMNO dan kerajaan sudah memberi kebenaran atau laluan kepada Pas membawa usul itu dan turut bersetuju kemudiannya bahawa pembentangan seterusnya di Parlimen akan dilakukan oleh wakil kerajaan?
Malah Ahmad Maslan pernah menyebut, oleh kerana usul itu akan diambil alih oleh kerajaan, maka wajib semua Ahli Parlimen BN menyokongnya?
Jadi, mahu dikaji apa lagi?
Kalau usul sudah dipersetujui sehingga ke peringkat itu, kenapa mahu melihat aspek undang-undang terlebih dahulu sebelum memutuskan hadir atau tidak dalam perhimpunan berkaitan usul itu?
Adakah idea mahu mengkaji daripada aspek undang-undang itu hanya timbul selepas Presiden MCA, Liow Tiong Lai baru-baru ini memberi amaran bahawa pembentangan Akta 355 itu hanya akan menyebabkan BN berpecah?
Adakah kajian akan dilakukan juga kiranya MCA tidak memberi amaran?
Akhirnya, mungkinkah ini tanda awal Pas akan kena “kencing” sekali lagi? (SH 28/01/2017).

0

0

votes
Article Rating
Kongsikan artikel ini


RUNDINGAN YANG MEMBUANG MASA

Rundingan bagi mewujudkan kerjasama politik antara Parti Pribumi Bersatu Malaysia  atau Bersatu dengan Pas yang sepatutnya sudah tamat, akhirnya diberi lanjutan masa lagi sehingga 2 Februari depan untuk dimuktamadkan.
Diberitakan masih ada segelintir pemimpin Bersatu yang percaya hubungan dengan Pas masih boleh diwujudkan, meskipun dalam masa yang sama mereka juga sedar ada pemimpin Pas yang masih melakukan serangan berterusan kepada Tun Mahathir Mohamad.
Tarikh 2 Februari bakal menjadi perbincangan terakhir antara Bersatu dengan Pas. Selepas tarikh itu, tiada lagi perbincangan lain dan masa serta tempat pertemuan sehingga ini belum lagi diputuskan.
Tetapi, sementara Presiden Pas, Hadi Awang kelihatan seperti mempunyai banyak masa untuk menghadiri beberapa majlis dengan Presiden UMNO, Najib Razak, beliau sebaliknya hanya menghantar Timbalan Presiden, Tuan Ibrahim Tuan Man untuk berunding dengan delegasi Bersatu yang diketuai Presidennya, Muhyiddin Yassin dalam pertemuan sebelum ini.
Untuk itu, dalam pertemuan pada 2 Februari nanti, Bersatu memutuskan hanya Mukhriz Mahathir selaku Timbalan Presiden Bersatu yang akan mengetuai delegasi perundingan, sesuai dengan Pas yang masih mengekalkan Tuan Ibrahim sebagai ketua delegasi.
Muhyiddin hanya akan dikembalikan untuk mengetuai delegasi rundingan sekiranya Pas juga menukar Tuan Ibrahim kepada Hadi Awang.
Bagaimanapun,  sehingga ini rundingan pada 2 Februari kekal diketuai akan oleh timbalan presiden kedua-dua parti tersebut.
Apa harapan kepada rundingan itu nanti?
Dalam sidang media selepas mesyuarat MT UMNO semalam, antara yang diumumkan oleh Najib Razak ialah UMNO dan Pas akan sekali lagi berkongsi pentas dalam majlis pelancaran kapal misi Flotilla Rohingya pada 3 Februari akan datang.
Walaupun tidak diumumkan tentang kehadiran Hadi Awang dalam majlis pelancaran itu, tetapi sekiranya Najib hadir, kemungkinan besar Presiden Pas juga sedia melapangkan masanya.
Lagi pun, dengan keghairahan Najib mengumumkan sekali lagi UMNO dan Pas akan duduk sepentas, walaupun mengatakan hanya berkaitan Islam dan kepentingan ummah,  sebenarnya tersirat apa yang lebih besar mahu diraih ialah laba politik daripada majlis tersebut.
Jika benar ikhlas untuk kepentingan ummah dan membantu Islam di Rohingya, pelancaran kapal itu lebih baik dilakukan secara senyap-senyap kerana yang lebih penting untuk dibantu ialah umat Islam yang sedang menderita di Rohingya, bukannya menghebah-hebahkan kehadiran Pas.
Dalam masa yang sama, kenapa Pas saja yang disebut hadir, tetapi tidak parti-parti  politik yang lain?
Yang lebih penting, tarikh  3 Februari itu hanya jatuh sehari selepas tarikh pertemuan antara Bersatu dengan Pas yang dijangka akan memutuskan sama ada akan wujud kerjasama atau tidak antara kedua-dua parti itu.
Agak-agak positif atau negatif rundingan 2 Februari nanti?
Bagaimana Pas mahu berada sepentas dengan UMNO pada 3 Februari itu kiranya pada 2 Februari sudah diumumkan kerjasama politik dengan Bersatu?  (SH 28/01/2017).

0

0

votes
Article Rating
Kongsikan artikel ini


LAGI DIUNGKIT KES2 LAMA ERA TUN MAHATHIR, LAGI KUAT INGATAN PENGUNDI
KEPADA 1MDB

Selepas isu BMF dilihat tidak bermanfaat dan seolah-olah menikam diri sendiri, pasukan media dan laskar maya Najib Razak cuba pula menimbulkan kembali isu kerugian AS$10 bilion dalam urusniaga forex oleh Bank Negara ketika era Tun Mahathir Mohamad dahulu.
Abdul Murad Khalid, bekas Penolong Gabenor Bank Negara yang sudah lama tenggelam dan dilupakan, akhirnya dibawa kembali untuk ditemubual oleh media arus perdana untuk bercakap mengenai kerugian tersebut.
Beliau malah meminta suatu penyiasatan mengenai kerugian itu dibuka semula dan sedia membantu jika dipanggil memberi keterangan.
Jika kita masih ingat, Abdul Murad inilah juga yang sebelum ini pernah mendakwa Anwar Ibrahim mengawal dana berjumlah RM3 bilion untuk diagih-agihkan kepada rakan-rakan rapatnya ketika menjadi Timbalan Perdana Menteri dan Menteri Kewangan dahulu.
Bagaimanapun, tiada apa-apa yang dapat dibuktikan mengenai dakwan tersebut, sebaliknya pada tahun 2000, Abdul Murad yang dihukum denda RM500 ribu atau penjara enam bulan setelah mengaku bersalah atas tuduhan gagal mengisytiharkan saham dan 51 hartanah bernilai RM24 juta.
Tujuan menimbulkan kembali isu-isu lama ini tidak lain ialah untuk menyerang dan melemahkan Tun Mahathir  kerana semuanya berlaku ketika era kepimpinannya?
Apakah bermanfaat bagi pasukan media Najib menimbulkan kembali isu-isu lama itu dan selepas ini berapa banyak lagi kes lama akan terus diungkit?
Memang benar isu BMF dan kerugian urusniaga forex berlaku ketika era kepimpinan Tun Mahathir, tetapi harus diingat bahawa ketika itu beliau tidak menjadi Menteri Kewangan. Bahkan dalam semua yang berlaku itu tiada dakwaan kemasukan beribu-ribu juta wang ke dalam akaun peribadinya.
Ia lebih merupakan urusniaga yang rugi, bukan berlakunya sebarang kejadian curi. Malah dalam kes BMF, beberapa tindakan telah pun diambil, termasuk kertas putih dan hukuman penjara terhadap mereka yang terlibat, manakala dalam urusniaga forex pula, ia segera dihentikan selepas kerugian besar disedari.
Sudah tentu ia berbeza dengan 1MDB. Bukan saja Najib sebagai Perdana Menteri, tetapi juga menjadi Menteri Kewangan dan Pengerusi Lembaga Penasihat dalam waktu yang sama. Sebagai Pengerusi Lembaga Penasihat 1MDB pula, tandatangan Najib diwajibkan bagi sebarang urusniaga pelaburan dan komitmen kewangan sebagaimana yang tertulis dalam Artikel 117 M & A syarikat pelaburan tersebut.
Tiada sesiapa dihukum berkaitan 1MDB di dalam negara, meskipun di di luar negara banyak tindakan sudah cukup memalukan kita, bahkan Laporan Audit tidak boleh dibaca oleh sesiapa kerana diletakkan di bawah OSA.
Di dalam akaun peribadi Najib pula diakui ada wang RM2,600 juta yang sehingga ini jika kita imbas kembali, semua jawapannya berbeza-beza dan tidak pernah sama.
Oleh itu, jika pasukan media Najib merasakan dengan menimbulkan isu-isu lama itu mampu melemahkan Tun Mahathir dan memesongkan kepercayaan rakyat untuk menyokongnya, ia adalah suatu kesilapan besar.
Semakin banyak isu-isu lama dibangkitkan, ia hanya menyebabkan ingatan orangramai terhadap skandal 1MDB semakin kuat melekat di fikiran mereka.
Kenyataan Najib yang cuba berlagak suci dengan memandang serius berhubung kerugian urusniaga forex itu, sambil mahu meminta laporan daripada Bank Negara mengenainya, di merata-rata tempat hanya menjadi bahan ketawa ramai saja.
Rata-rata menempelak kembali, jika Najib ingin memandang serius terhadap apa yang berlaku dalam negara, skandal 1MDB jauh lebih mustahak dan perlu diselesaikan dengan segera.
Lagi pun, ketika berlakunya isu kerugian urusniaga forex itu dan Najib berada dalam kabinet, tetapi apa yang dilakukannya?
Pernahkah beliau bersuara, memberi pandangan dan menegur apa-apa?
Secara umumnya, Najib mesti sedar kelemahan dan kerosakan yang diakibatkan oleh dirinya sudah terlalu parah dan mustahil untuk dipulihkan kembali.
Jika pun beliau mampu menutupnya ketika berkuasa sekarang, ia akan lebih membusuk bila kuasa tiada lagi dalam genggamannya nanti.
Kiranya BN dapat ditewaskan, kerajaan baru pasti akan menyelongkar skandal 1MDB itu secara habis-habisan, manakala pengganti Najib daripada UMNO pula tidak mustahil akan menjadikannya sebagai senjata untuk menunjukkan ketelusan dan bertujuan mengembalikan sokongan. Akhirnya, Najib tetap menjadi mangsa atau dimangsakan.
Hakikatnya, tidak mungkin untuk Najib melepaskan dirinya 100 peratus daripada kebusukan 1MDB. Keluarga, anak-anak dan cucunya pasti akan menerima bahana di masa akan datang, kecuali beliau segera mengarahkan pasukan media dan laskar maya 6.6 peratusnya berhenti mengungkit cerita-cerita lama dan memberi tumpuan untuk menyelesaikan sepenuhnya isu 1MDB yang jauh lebih merbahaya kepada warisan dan nama baik keluarganya. (SH 29/01/2017).

0

0

votes
Article Rating
Kongsikan artikel ini


WALAU TAK MUNGKIN BERLAKU, MASIH RAMAI PEMIMPIN UMNO MAHU NAJIB BERUNDUR

Semua orang sedar bahawa Najib Razak tidak mungkin berundur sebelum PRU 14 ini. Berundur bermakna beliau mengaku kalah dan menyerah, suatu sifat yang berkali-kali didakwanya bertentangan dengan semangat darah Bugis yang mengalih dalam tubuhnya.
Tetapi, agak menghairankan kerana rupa-rupanya masih ada (mungkin juga ramai) yang masih mengharapkan agar Najib berundur sebagai Perdana Menteri demi menyelamatkan masa depan UMNO.
Entah kenapa, beberapa hari kebelakangan ini,  saya agak kerap bertemu dengan pemimpin-pemimpin UMNO secara tidak sengaja. Ada yang terserempak di kelab golf (bukan saya main golf, kebetulan saja saya terjumpa mereka di sana ketika saya mahu berjumpa dengan seseorang), di pusat membeli-belah dan di kedai-kedai makan.
Dalam semua pertemuan itu, pertanyaan yang selalu ditanyakan ialah “Tak mahukah Najib berundur?”, “Bila Najib nak undur?”, “Buat apa kekal lagi jika hanya memperjudikan nasib UMNO?” dan lain-lain ayat senada dengannya.
Dalam masa yang sama, saya tidak pernah sesekali ditegur atau dijauhi hanya kerana mengkritik dan menghentam Perdana Menteri. Mereka masih mahu berkawan dan berbual-bual dengan saya.
Mereka sebaliknya mengeluh bahawa UMNO semakin buruk keadannya di bawah kepimpinan Najib yang bukan saja lemah, tetapi juga paling banyak masalah serta tiada harapan lagi untuk terus mengekalkan kuasanya.
Sesetengahnya berkata, “teruskan lagi” iaitu agar saya terus menulis mengenai kelemahan serta keburukan Najib dan UMNO sepertimana sekarang.
Hakikatnya, ramai kalangan dalam UMNO sendiri sedar bahawa nasib parti itu dalam bahaya selagi ia terus dipimpin oleh Najib. Namun, tidak banyak yang mampu mereka lakukan kerana Najib nampaknya selesa dikelilingi oleh Salleh Said Keruak, Rahman Dahlan, Ahmad Maslan, Nazri Aziz, Puad Zarkhasi, Jamal Mohd Yunus dan lain-lain yang sering mendendangkan lagu-lagu merdu ke telinganya.
Siapa kata Najib ada sokongan yang bulat?
Najib bukan saja menimbulkan bahaya kerana 1MDB, hubungan dengan Jho Low, wang RM2,600 juta dan karenah isteirnya Rosmah Mansor, tetapi juga membebankan rakyat dengan penarikan subsidi, GST serta kenaikan harga barang yang berterusan.
Ini menjadikan kemarahan rakyat bukan lagi terhad kepada orang di bandar, golongan muda dan mereka yang memiliki telefon pintar, bahkan sudah merebak hingga ke kampung-kampung dan kalangan suri rumah.
Pantang bagi kaum wanita ialah apabila perbelanjaan dapur untuk keluarga mereka mula terjejas dan berkurangan.
Lantaran itu, bagi sesetengah pemimpin UMNO, jalan terbaik bagi memberi harapan lebih baik kepada UMNO dan BN untuk menang PRU 14 ialah dengan Najib segera berundur daripada jawatannya.
Kata mereka, jika Najib berundur, maka tiada lagi isu 1MDB, RM2,600 juta, Jho Low dan Rosmah untuk dilantunkan kepada rakyat. Pemimpin baru selepas itu, tambah mereka, boleh menumpukan sepenuhnya kepada usaha-usaha memulihkan ekonomi dan memberi kehidupan yang lebih baik untuk rakyat.
Cumanya, harapan untuk Najib berundur itu tidak mungkin berlaku.
Bagi Pakatan Harapan dan Bersatu, mereka juga ketika ini tidak mahu lagi Najib berundur. Jika Najib undur, hilanglah semua modal kempen mereka untuk menang pilihanraya akan datang.
Hanya dengan adanya Najib yang turut bersamanya ada 1MDB, wang RM2,600 juta, Jho Low, Rosmah Mansor dan lain-lain, harus diakui bahawa cahaya di hujung terowong amat cerah bagi UMNO dan BN ditumbangkan.
Untuk itu, sebenarnya eloklah Perdana Menteri terus kekal sehingga PRU 14 akan datang dan bagi pemimpin dan penyokong UMNO yang kecewa kerana pengharapan agar Najib berundur tidak kesampaian, hanya ada dua pilihan saja buat mereka – tidak keluar mengundi atau memberi undi kepada parti selain BN.
Sebagaimana mereka kecewa dengan Najib sekarang, percayalah kekecewaan itu akan berlipat kali ganda lagi jika kuasanya terus dikekalkan selepas pilihanraya. (SH 29/01/2017).

0

0

votes
Article Rating
Kongsikan artikel ini


BAGAIMANA PAS NAK MENANG 40 KERUSI?

Presiden Pas, Hadi Awang dilaporkan mahu parti itu menang sekurang-kurangnya 40 kerusi Parlimen dalam pilihanraya umum akan datang.
Selain itu, katanya, Pas juga perlu mempunyai kedudukan yang kukuh dan kuat melalui strategi mempertahankan Kelantan dan Selangor, selain memerintah semula Kedah dan Terengganu.
Besorrnya cita-cita  Hadi Awang dan Pas?
Tidak cukup dengan sebelum ini bertegas mahu 70 kerusi Parlimen yang ditandingi dalam pilihanraya 2013 lalu tidak diganggu, kini bercita-cita pula menang 40 kerusi daripadanya dan kekal berkuasa di Kelantan, berkongsi kuasa di Selangor serta menawan semula Kedah dan Terengganu.
Bolehkah semua impian itu dicapai?
Ketika Pas bersendirian dahulu, berapa banyak kerusi Parlimen yang pernah mereka menangi?
Jika kita masih ingat,  jumlah terbanyak pernah dimenangi Pas ialah pada pilihanraya 1999 dan 2008 iaitu 27 dan 23 kerusi Parlimen, manakala ketika bersendirian pula jumlah yang dimenanginya tidak pernah lebih daripada 10 kerusi.
Tetapi, apakah Pas sedar bahawa pada 1999 itu mereka bekerjasama dengan PKR dan mendapat laba selepas pemecatan Anwar Ibrahim pada 1998, manakala pada 2008  kerana dibantu dengan jalinan kerjasama bersama PKR dan DAP?
Ketika bersendirian dahulu dahulu, berapa negeri yang pernah ditawan oleh Pas?
Sekali lagi diingatkan bahawa  Kelantan dapat ditawan Pas pada 1990 melalui bantuan Semangat 46, Terengganu pada 1999 dengan bantuan PKR, manakala kejatuhan lima negeri pada pilihanraya 2008, termasuk Kedah dan Perak di mana Pas menjadi Menteri Besar adalah kerana wujudnya kerjasama dengan PKR dan DAP?
Oleh itu, untuk menang 40 kerusi Parlimen dan menawan beberapa negeri seperti yang disebutkan oleh Hadi Awang itu, bagaimanakah Pas mahu mencapainya?
Bersendirian juga atau mahu bekerjasama dengan lain-lain parti?
Ataukah kenyataan Hadi Awang kali ini merupakan tanda-tanda Pas memang ingin bekerjasama dengan PKR dan Bersatu serta mengharapkan bantuan secara tidak langsung oleh DAP dan Amanah yang sudah pun sedia menjalin persefahaman dengan PKR dan Bersatu? (SH 30/01/2017).

0

0

votes
Article Rating
Kongsikan artikel ini


ELOK BENAR SURUHANJAYA DIRAJA DITUBUH MENYIASAT KERUGIAN AS$10 BILION
FOREX, TAPI….

Kecoh benar laskar maya 6.6 peratus dalam sehari dua ini menjaja cerita mengenai kerugian dalam urusniaga forex sebagaimana yang ditimbulkan kembali oleh bekas Penolong Gabenor Bank Negara, Abdul Murad Khalid.
Tanpa menilai bahawa Abdul Murad sendiri sebenarnya tiada kredibiliti kerana pernah didenda RM500 ribu atau penjara enam bulan atas kesalahan gagal mengisytiharkan pemilikan saham dan 51 hartanah, laskar maya atau cybertrooper 6.6 peratus, senada dengan Abdul Murad yang mengatakan penyiasatan tidak pernah dijalankan terhadap kerugian AS$10 bilion itu, turut sama mendesak perlunya siasatan dijalankan dengan segera.
Dalam banyak-banyak desakan itu terpacul pula cadangan agar sebuah suruhanjaya diraja ditubuhakan untuk menyiasatnya.
Kata mereka, hanya dengan penubuhan suruhanjaya diraja dapat menentukan siapa yang bertanggungjawab terhadap kerugian tersebut.
Kerugian sebanyak AS$10 bilion itu, tambah mereka, mesti diketahui punca dan siapa yang bersalah kerana dengan wang sebanyak itu berapa banyak rumah, sekolah, masjid, tajaan pelajaran dan sebagainya mampu mendapat manfaat daripadanya.
Walaupun difahami bahawa sasaran sebenarnya yang mahu ditembak oleh laskar maya 6.6 peratus dalam isu kerugian forex itu ialah Tun Mahathir Mohamad, namun ia sebenarnya belum tentu akan mengena.
Ini kerana ketika itu Menteri Kewangan ialah Anwar Ibrahim, manakala orang yang bertanggungjawab menjalankan urusniaga forex itu difahamkan ialah Nor Mohamed Yakcob, yang kemudian dilantik menjadi Menteri Kewangan Kedua di era Tun Abdullah Badawi. Sekarang pula Nor Mohamed Yakcob ialah Timbalan Pengerusi Khazanah, badan pelaburan utama kerajaan, manakala Pengerusi Khazanah adalah Najib sendiri.
Tun Mahathir cuba dipersalahkan hanya kerana ketika itu beliau adalah Perdana Menteri. Jika Tun Mahathir sekarang ini tidak berbalah dengan Najib, pasti kes kerugian itu tidak diungkit dan Abdul Murad pula tidak akan dipedulikan sama-sekali untuk ditemubual oleh mana-mana media.
Jadi, tidaklah sukar untuk memahami mengapa isu kerugian urusiaga forex yang berlaku pada tahun 1994 tiba-tiba boleh muncul kembali.
Namun demikian, elok benar jika suruhanjaya diraja dapat ditubuhkan kerana Tun Mahathir, Anwar dan Nor Mohamed Yakcob masih lagi hidup dan boleh memberi keterangannya.
Semua orang tentu ingin tahu kebenaran yang sebenar-benarnya dalam kerugian forex itu.
Tetapi, untuk berlaku adil kepada seluruh rakyat, sementara kerugian forex mahu disiasat melalui sebuah suruhanjaya diraja, Najib juga mesti berani berbuat perkara yang sama untuk menyiasat kerugian 1MDB serta pengaliran wangnya yang menjadi bulan di seluruh dunia.
Hanya dengan berbuat demikian barulah ada keadilan dan Najib terlihat benar-benar inginkan kebenaran yang menyeluruh dalam semua perkara.
Apalah gunanya sembang kencang dan cakap berdegar-degar tentang kuman di seberang laut, namun buat-buat tak nampak tentang gajah di depan mata.
Beranikah cybertrooper 6.6 peratus menyokongnya?  (SH 30/01/2017).

0

0

votes
Article Rating
Kongsikan artikel ini


ANNUAR MUSA "MANGSA" DUA PERMAINAN?

Apabila beberapa hari lalu Ketua Pesuruhjaya SPRM, Dzulkifli Ahmad memberi amaran “tunggu” kepada ahli-ahli politik yang korup, hampir tidak ada yang menyangka mangsa pertamanya ialah Annuar Musa.
Dengan kedudukan sebagai Ketua Penerangan UMNO, lebih-lebih lagi beliau dilantik ke jawatan itu menggantikan Ahmad Maslan di tengah-tengah kehangatan serangan oleh Tun Mahathir Mohamad terhadap Najib Razak, hukum akalnya beliau adalah tokoh pilihan dan tentulah akan sentiasa dilindungi oleh Perdana Menteri.
Jika pun beliau didapati melakukan apa-apa kesalahan yang ketara dan tidak boleh dilindungi, langkah yang biasa diambil ialah menasihatkannya berundur secara sukarela. Dengan yang demikian, bukan saja beliau akan diselamatkan, malah faktor jawatan yang disandangnya itu mungkin memberi kesan negatif kepada parti dapat dielakkan, selain yang lebih utama nama Perdana Menteri yang melantiknya juga akan turut terpelihara.
Tetapi, apa yang menimpa Annuar semalam memang mengejutkan dan luar biasa. Pertama kali dalam sejarah Mara, malah sejak Rida ditubuhkan,  Pengerusinya diperlakukan sedemikian rupa.
Annuar digantung tugas mulai semalam dalam satu mesyuarat khas tanpa kehadirannya yang diadakan ketika beliau berada di New Zealand menjalankan tugas rasmi selaku Pengerusi Mara.
Menteri Kemajuan Luar Bandar dan Wilayah, Ismail Sabri Yaakob yang bertanggungjawab kepada Mara, dalam kenyataan medianya mengatakan penggantungan itu adalah proses biasa bagi membolehkan audit dalaman menjalankan siasatan terhadap Annuar.
Pada lewat petang semalam pula, SPRM mengesahkan bahawa Annuar kini sedang disiasat atas dakwaan rasuah dan penyelewengan berhubung tajaan oleh Pelaburan Mara Bhd dan UniKL kepada pasukan bolasepak Kelantan di mana Annuar dipercayai ada kepentingan di kedua-dua belah pihak.
Sebagaimana yang disebut dalam posting sebelum ini, maka kini tidak mustahil kepulangan Annuar di KLIA Khamis nanti akan disambut oleh pegawai-pegawai SPRM yang ingin menahan remannya, sekaligus menjadikannya ahli politik pertama yang ditahan sejak meletusnya skandal 1MDB.
Persoalan ramai, mengapa Ismail Sabri selaku menteri memberi kebenaran kepada Annuar diperlakukan sedemikian rupa sedangkan beliau sedar kedudukannya sebagai Ketua Penerangan UMNO dan merupakan antara orang kesayangan Najib?
Mengapa tidak Annuar dinasihatkan berundur secara baik,  jika pun beliau mahu dihadapkan kepada audit dalaman Mara atau mahu disiasat oleh SPRM?
Mengapa tindakan gantung jawatan, bahkan ketika beliau melakukan melakukan tugas rasmi menjadi pilihan yang tentunya memalukan dirinya, UMNO dan juga Najib?
Semua orang tahu Ismail Sabri Yaakob bercita-cita untuk bertanding jawatan Naib Presiden UMNO dalam pemilihan UMNO akan datang. Di kalangan warga UMNO, keinginan Ismail Sabri itu bukan lagi rahsia, malah dalam program lawatannya ke beberapa negeri kebelakangan ini, beliau didapati “menyelam sambil minum air” dengan bertemu pemimpin-pemimpin UMNO di setiap negeri yang dilawatinya.
Sekiranya UMNO terus menang PRU 14, Zahid Hamidi sudah tentu akan mengisi jawatan Timbalan Presiden UMNO yang sekarang dipangkunya. Dengan demikian, hanya tinggal Hishammuddin Hussein selaku penyandang Naib Presiden dan bermakna ada dua kekosongan bagi jawatan tersebut.
Jika Hishammuddin menentang Zahid pula, lagilah ketiga-tiga kerusi Naib Presiden ada kekosongan. Di sinilah Ismail Sabri merasakan beliau ada peluang untuk menempatkan dirinya di jawatan ketiga penting dalam UMNO itu.
Tetapi, Ismail Sabri bukanlah pemimpin yang benar-benar ada karektor untuk pergi lebih jauh dalam politik dan kerajaan. Beliau hanyalah pemimpin biasa-biasa saja. Sebab itu, beliau perlukan lonjakan untuk menjadikannya sentiasa popular dan diingati.
Lantang dalam isu Low Yatt, mewujudkan Mara Digital dan mengatur perjumpaan Ketua-Ketua UMNO Bahagian untuk menyatakan sokongan kepada Najib dalam isu 1MDB dan derma RM2,600 juta sebelum ini adalah antara langkah yang dipercayai dilakukan oleh Ismail Sabri untuk mempopularkan dirinya.
Baru-baru ini pula Ketua Setiausaha kementeriannya ditahan oleh SPRM atas dakwaan rasuah. Meskipun penahanan itu tidak melibatkan beliau, tetapi hubungan rapatnya dengan Ketua Setiausaha itu telah pun menjadi bualan ramai dalam UMNO sehingga dikatakan sanggup membawanya sama berpindah dari Kementerian Pertanian dan Industri Asas Tani ke Kementerian Kemajuan Luar Bandar dan Wilayah sekarang ini untuk bersama di bawah satu kementerian dengannya.
Apabila Annuar sendiri membuat dakwaan bahawa mesyuarat khas Ahli Majlis Mara yang menggantungnya semalam diadakan dengan restu menteri, tidak mustahil ia dalam masa yang sama juga bertujuan melonjakkan nama Ismail Sabri.
Dengan sebelum ini mengatakan kes tajaan kepada bolasepak Kelantan telah menjejaskan nama Mara, penggantungan Annuar pula dengan sendirinya mampu melonjakkan lagi nama Ismail Sabri dalam konteks memerangi rasuah dan salah guna kuasa dalam di bawah kementeriannya.
Namun, tidakkah  tindakannya itu seolah-olah “mengenakan”  Najib kerana Annuar adalah pilihan Najib sebagai Ketua Penerangan UMNO?
Sebagai menteri yang biasa-biasa, Ismail Sabri tidak mungkin berani bertindak luar biasa. Apa pun tindakannya, beliau mesti mendapat kebenaran daripada Najib terlebih dahulu. Mustahil Ismail Sabri ada kekuatan luar biasa untuk memberi kebenaran kepada Ahli Majlis Mara mengadakan mesyuarat khas untuk menggantung Annuar tanpa mendapat lampu hijau daripada Najib terlebih dahulu.
Jika begitu, kenapa Najib sanggup “mengenakan” Ketua Penerangannya sendiri?
Najib kini berdepan tekanan masyarakat berhubung isu 1MDB dan derma RM2,600 juta yang dikaitkan dengan dirinya. Setiap hari sokongan rakyat makin menyusut dan berkurangan terhadapnya.
Apabila Annuar, sebagai orang kanan UMNO sendiri disiasat, direman atau didakwa kemudiannya, tukang-tukang kompang akan mengatakan itulah buktinya Najib serius dalam menanangi rasuah sehingga orang kanannya dalam UMNO sendiri pun tidak dilindunginya.
Orang kampung, makcik Felda dan pakcik kedai kopi mungkin menerima logik sebegitu, lebih-lebih lagi jika dua atau tiga lagi ahli politik turut dijadikan mangsa selepas ini.
Dalam keadaan begitu, ia sedikit-sebanyak akan memutihkan watak Najib untuk menghadapi pilihanraya akan datang. Bermakna, dengan “menghitamkan” Annuar, Ismail Sabri dapat melonjakkan popularitinya serta dalam masa yang sama dapat pula “memutihkan” sedikit imej Najib di mata rakyat.
Apalah sangat setakat Annuar kalau mahu dijadikan “mangsa”, yang lebih penting ialah mesti menang pilihanraya. Selepas menang nanti, skrip dan jalan cerita boleh diubah semula. (SH 01/02/2017).

0

0

votes
Article Rating
Kongsikan artikel ini


BAGAIMANA ISMAIL SABRI TIDAK TAHU-MENAHU & APA NASIB ANNUAR SETERUSNYA?

Tanpa angin, tanpa ribut dan tidak dapat dipastikan juga sebab-sebab sebenarnya, tiba-tiba saja Pengerusi Mara, Annuar Musa digantung daripada jawatannya.
Annuar yang kini sedang berada di New Zealand digantung daripada jawatannya dalam satu mesyuarat khas  Ahli Majlis Mara yang diadakan tanpa kehadirannya.
Persoalannya, siapakah yang memberi mandat kepada Ahli Majlis Mara untuk mengadakan mesyuarat khas dan kemudian menggantung Annuar itu?
Mengikut peraturan dan hukum akal, tidak mungkin Ahli Majlis Mara berani bertindak sedemikian rupa tanpa kebenaran dan restu daripada Menteri Kemajuan Luar Bandar dan Wilayah, Ismail Sabri Yaakob.
Malah, tanpa restu menteri, mesyuarat Ahli Majlis Mara juga adalah tidak sah dan terdedah kepada tindakan lain, termasuk pemecatan.
Maka, logik paling munasabah ialah semua tindakan terhadap Annuar ini dilakukan setelah mendapat restu Ismail Sabri sendiri.
Tetapi, jika  ada restu Ismail Sabri mengenainya, apakah kesalahan Annuar sehingga diputuskan digantung itu?
Apakah ia berkaitan dengan penajaan oleh Pelaburan Mara Bhd dan UniKL, dua anak syarikat Mara kepada pasukan bolasepak Kelantan yang menjadi bualan ramai baru-baru ini atau berkaitan kesalahan-kesalahan lain yang lebih serius?
Maka, apa tindakan selanjutnya selepas penggantungan itu?
Adakah Annuar akan disiasat oleh SPRM atau pegawai-pegawai SPRM akan menunggu kepulangannya di KLIA nanti?
Annuar, bagaimanapun tidak berselindung mengatakan mesyuarat khas yang menggantungnya hari ini telah mendapat restu daripada menteri iaitu Ismail Sabri.
Beliau mendedahkan perkara itu dalam tulisan di laman Facebooknya.
Bermakna, mesyuarat khas itu adalah dalam pengetahuan dan diadakan dengan restu Ismail Sabri. Jika tidak sahih, tidak mungkin juga Annuar berani membuat pendedahan mengenainya.
Bagaimanapun dalam hal ini, terlihat sedikit pelik apabila Ismail Sabri mengatakan beliau tidak tahu menahu mengenai penggantungan Annuar itu serta juga tidak tahu sama ada penggantungan itu hanya berupa cadangan atau sesuatu yang sudah diputuskan.
Kata Ismail Sabri, beliau akan mendapatkan laporan penuh daripada Mara mengenai keputusan itu.
Kenapa Ismail Sabri tidak berterus-terang saja dalam hal ini?
Apa pula reaksi Najib Razak selepas ini?
Tidak terasa hatikah Najib apabila Annuar Musa yang dilantiknya sebagai Ketua Penerangan UMNO untuk membantunya mengukuhkan kedudukan parti, tiba-tiba digantung jawatan oleh ahli kabinetnya sendiri yang hanya berstatus Ahli Majlis Tertinggi UMNO?
Apakah mungkin Annuar akan meletakkan jawatan sebagai Ketua Penerangan UMNO dalam waktu terdekat ini kerana dengan penggantungan itu, kredibilitinya jelas tercalar dan tentu saja menyukarkannya untuk menjalankan tugas? (SH 31/01/2017).

0

0

votes
Article Rating
Kongsikan artikel ini


PECAT PEGUAM NEGARA, TRUMP BELAJAR DENGAN SIAPA?

Antara yang dilaksanakan oleh Presiden baru AS, Donald Trump di awal kemasukannya ke Rumah Putih ialah mengeluarkan perintah sekatan kepada pendatang muslim daripada tujuh negara untuk memasuki negara itu.
Negara yang terbabit ialah Iran, Iraq, Libya, Somalia, Sudan, Syria dan Yaman.
Bagaimanapun perintah larangan itu dibantah serta enggan didukung oleh Pemangku Peguam Negara, Sally Yates atas alasan peranannya ialah memastikan pendirian AS di mahkamah selari dengan tanggungjawab untuk “menegakkan keadilan dan mempertahankan apa yang benar”.
Sebagai tindak balas, Donald Trump dilaporkan telah memecat Sally Yates kerana tidak mempertahankan perintah eksekutifnya itu.
Sally Yates telah mengkhianati Jabatan Kehakiman dengan keengganan menguatkuasakan arahan perundangan yang bertujuan melindungi rakyat AS, demikian kata kenyataan yang dikeluarkan Rumah Putih.
Kejadian Peguam Negara AS dipecat ini sama macam Peguam Negara Malaysia yang sebelum ini juga dipecat.
Adakah Trump mempelajarinya daripada apa yang pernah berlaku di negara kita?
Tentu Najib senyum-senyum sendirian dengan berita ini sambil tidak sabar menunggu bilakah Presiden AS itu mahu mengajaknya bermain golf lagi? (SH 31/01/2017).

0

0

votes
Article Rating
Kongsikan artikel ini


KALAU ANNUAR MUSA BOLEH DIGANTUNG, KENAPA JAWATAN NAJIB TIDAK DIGANTUNG?

1. Ketua Penerangan Umno Tan Sri Annuar Musa telah digantung jawatan serta merta sebagai Pengerusi Majlis Amanah Rakyat (Mara ) dan Pengerusi Pelaburan Mara Bhd (PMB) susulan isu penajaan UniKL dan pelaburan Mara Berhad ke atas pasukan bola sepak Kelantan The Red Warriors (TRW).
Saya ucapkan tahniah diatas keberanian dan ketegasan pengurusan Mara dan Ahli majlis Mara yang bermesyuarat khas tanpa pengetahuan Annuar Musa untuk menggantung jawatan beliau dengan serta merta.
2. Penggantungan terhadap Annuar Musa diambil kononnya untuk memasti dan mengelak dari sebarang campur tangan Annuar Musa terhadap pasukan audit dalaman Mara membuat siasatan.
Tindakan ini bagi saya adalah langkah yang wajar untuk memastikan tiada unsur salah guna kuasa dilakukan oleh orang yang berkepentingan iaitu Annuar Musa.
Langkah sebegini wajar menjadi amalan dalam semua peringkat pengurusan pentadbiran negara kerana setiap salah laku hendaklah dilaporkan tanpa memihak, tanpa gentar, tanpa berat sebelah dan tanpa mengambil kira siapa yang melakukannya.
3. Persoalannya adakah amalan ini juga membabitkan anggota kabinet dari Perdana Menteri hingga ke peringgat Timbalan Menteri dan juga di peringkat kerajaan negeri.
Menggantung Annuar Musa untuk siasatan yang membabitkan penajaan tak sampai RM2 juta berbanding siasatan keatas PM Najib dan akaun peribadinya dengan wang 1MDB berjumlah RM2.6 bilion  dan wang SRC RM42 juta adalah sesuatu yang pelik serta tidak munasabah.
Memang tiada peruntukan undang-undang untuk menggantung PM tetapi PM Najib boleh dengan rela hati menggantung tugasnya sebagai PM dan Menteri Kewangan dengan mengambil cuti dan jawatan PM serta Menteri Kewangan dipangku untuk mengelak dari campur tangan dan salahguna kuasa Najib yang boleh mengganggu pasukan penyiasat.
4. Oleh kerana Najib masih berdiri sebagai PM semasa siasatan dibuat keatasnya dan 1MDB maka berlaku  ‘kacau-bilau’ dalam SPRM semasa diserbu PDRM  sehingga berlaku pertukaran segera pegawai SPRM ke Jabatan Perdana Menteri (JPM) walaupun kemudiannya dibatalkan adalah membuktikan memang berlaku unsur salahguna kuasa orang yang berkepentingan iaitu Najib.
Apa tidaknya,dalam kes memecat Timbalan Perdana Menteri (TPM) pada tahun 2016, Najib menggunakan kuasanya sebagai orang yang berkepentingan dalam kes sisatan untuk  memecat  TPM dan Peguam Negara semata-mata bagi mengelak Najib didakwa.
Malangnya rakyat Malaysia kerana dipimpin oleh jemaah menteri dan pemimpin Umno/BN sebagai kerajaan yang korup serta Ketua Polis Negara dan Peguam Negara yang ‘pelahap’ (glutton).
Masakan pokok semakin bergoyang, jika tiada angin yang meniupnya.
DATO’ HJ MAHFUZ HJ OMAR
Ahli Parlimen Pokok Sena
1 Feb 2017/4 Jamadilawal 1438H.

0

0

votes
Article Rating
Kongsikan artikel ini


KERJASAMA BERSATU DAN PAS – POSITIF TERUS POSITIF ATAU POSITIF AKAN
JADI NEGATIF?

Berikut adalah kenyataan media yang dikeluarkan selepas rundingan kerjasama antara Bersatu dengan Pas yang diadakan di Bangsar, hari ini:-
KENYATAAN JAWATANKUASA INDUK BERSAMA PAS-PPBM
Mesyuarat Jawatankuasa Induk Bersama antara Parti Islam Se-Malaysia (PAS) dan Parti Pribumi Bersatu Malaysia (PPBM) telah berlangsung hari ini di Kuala Lumpur dan berjaya menghasilkan persefahaman antara kedua-dua pihak. Delegasi PAS diketuai oleh YBhg Dato’ Tuan Ibrahim Tuan Man, Timbalan Presiden PAS dan PPBM diketuai oleh YB Dato’ Seri Mukhriz Mahathir, Timbalan Presiden PPBM.
Mesyuarat hari ini telah memperhalusi deraf rangka kerjasama persefahaman politik PAS-PPBM dalam menghadapi PRU 14 dan beberapa ketetapan positif telah diambil dalam usaha untuk memeterai kerjasama antara kedua-dua parti.
Rangka kerjasama antara PAS dan PPBM akan diperhalusi oleh pimpinan tertinggi kedua-dua parti untuk ditandatangani oleh Presiden kedua-dua parti pada satu tarikh terdekat.
Sehubungan itu, mesyuarat hari ini juga telah bersetuju untuk membentuk sebuah Jawatankuasa Teknikal Bersama PAS-PPBM untuk mengambil tindakan susulan atas keputusan-keputusan yang dipersetujui oleh kedua-dua parti.
DATO’ TUAN IBRAHIM TUAN MAN
Timbalan Presiden Pas

YB DATO’ SERI MUKHRIZ MAHATHIR
Timbalan Presiden PPBM
1 Februari 2017.
Sekali imbas ternampak rundingan itu berjalan serta menghasilkan ketetapan positif untuk mewujudkan kerjasama antara Bersatu dengan Pas bagi merealisasikan formula satu lawan satu menentang BN.
Bagaimanapun, sebagaimana yang disebut dalam kenyataan itu, kata putus kerjasama tersebut akhirnya masih perlu diperhalusi untuk dipersetujui oleh Presiden kedua-dua parti.
Presiden Bersatu, Muhyiddin Yassin mungkin tidak banyak masalah untuk bersetuju mewujudkan kerjasama tersebut kerana beliau bersama parti itu memang ingin mengalahkan UMNO dan BN, tetapi bagaimana dengan Presiden Pas, Hadi Awang?
Apakah pendirian sebenar Hadi dalam soal-soal berikut:-
– serius benarkah beliau mahu menjayakan formula satu lawan satu untuk mengalahkan UMNO dan BN?
– bagaimana dengan 70 kerusi yang Pas selalu sebut sebelum ini sebagai milik mereka dan tidak sesekali akan dikompromi? Adakah Pas kekal dengan pendirian mahu 70 kerusi juga atau sedia menyerahkan sebahagiannya untuk ditandingi oleh Bersatu?
– setuju dan akurkah Pas terhadap hubungan berterusan antara Bersatu dengan DAP dan Amanah?
– kalaupun kerjasama itu wujud, adakah Pas hanya setuju tidak meletakkan calon di tempat Bersatu bertanding saja, tetapi parti itu masih bebas meletakkan calon di kerusi-kerusi lain, khususnya di mana DAP dan Amanah bertanding?
Berjaya atau tidak akhirnya persetujuan kerjasama Bersatu dengan Pas ini, mahu tidak mahu, harus diakui banyak terletak di tangan Hadi.
Jika jiwa dan hati Hadi  seteguh pendirian Allahyarham Nik Aziz Nik Mat untuk berlawan serta mengalahkan UMNO dan BN, cerahlah harapan untuk melihat kerjasama itu menjadi realiti.
Tetapi, jika Hadi masih seperti Hadi yang ada sekarang…siapa boleh memberi jaminan?
Ataukah apa yang dipersetujui hari ini hanya merupakan “masa tambahan untuk pementasan drama dapat diteruskan lagi” dan dalam masa yang sama membolehkah Pas terus bermain mata  dan “berdating” dengan sesiapa saja sehinggalah tarikh PRU 14 diumumkan?
Apakah rundingan yang dikatakan positif hari ini sebenarnya hanya positif di permukaan saja, tetapi sebenarnya disedari sukar untuk menghasilkan keputusan akhir yang benar-benar positif, bahkan lebih mungkin daripada positif menjadi negatif akhirnya? (SH 01/02/2017).

0

0

votes
Article Rating
Kongsikan artikel ini


SEKALI LAGI, BALU DALAM EDAH JADI CALON BN

Balu Adenan Satem, Jamilah Anu akhirnya diputuskan sebagai calon BN bagi pilihanraya kecil Tanjung Datu yang akan diadakan pada 18 Februari ini.
Pilihanraya kecil itu, yang penamaan calonnya pada 4 Februari ini, diadakan berikutan kematian Ketua Menteri, Adenan Satem pada 11 Januari lalu.
Pemilihan Jamilah ini, sama seperti yang dilakukan BN pada pilihanraya kecil Kuala Kangsar lalu, di mana balu Wan Khair-il Wan Ahmad yang terbunuh dalam nahas helikopter di Sarawak, Mastura Mohd Yazid dipilih bertanding menggantikan tempat suaminya.
Dengan pemilihan Jamilah ini bermakna sekali lagi wanita dalam edah dipertaruhkan oleh BN sebagai calon.
Adakah amalan ini sesuatu yang sihat?
Apakah tidak ada calon-calon lain yang boleh diketengahkan di Tanjung Datu sehingga Jamilah, balu yang baru kematian suami, perlu diletakkan sebagai calon?
Bukankah Tanjung Datu kerusi yang cukup selamat bagi BN berikutan kecemerlangan dan ketokohan Adenan Satem sebelum ini sehingga dikhabarkan, sesiapa saja jika diletak sebagai calon, turut tidak banyak masalah untuk memenanginya?
Lalu, mengapa Jamilah juga dijadikan pilihan?
Tiadakah tokoh-tokoh lain, khususnya pemimpin muda PBB yang boleh ditonjolkan sebagai calon BN di kerusi tersebut?
Sejujurnya, meletakkan balu yang dalam edah dan baru kematian suami sebagai calon, bukan saja tidak baik dari segi hukum agama, malah juga tidak sihat dari segi peremajaan kepimpinan.
Ia dengan sendirinya menafikan calon-calon parti yang lebih muda dan berkelayakan untuk ditonjolkan sebagai pemimpin.
Gambaran lain ialah seolah-olah BN sudah begitu ketandusan pemimpin pelapis yang boleh diketengahkan sehingga tidak ada seorang pun yang layak dipilih dan seterusnya mampu memenangi pilihanraya.
Sampai bila BN mahu bergantung kepada serta faktor undi simpati orang yang sudah meninggal dunia untuk menang pilihanraya?
Yang lebih bahaya, amalan itu dengan sendirinya merangsang isteri-isteri pemimpin yang sedia ada sekarang untuk turut berangan-angan dipilih sebagai calon juga jika suami mereka meninggal dunia nanti.
Tak ke haru negara kita akhirnya….(SH 02/02/2017).

0

0

votes
Article Rating
Kongsikan artikel ini


WAJAH2 PAS YANG MENGELIRUKAN

Baru semalam kononnya telah terjalin persetujuan untuk bekerjasama antara Pas dengan Bersatu bagi menghadapi pilihanraya akan datang. Ia dikatakan harapan baru yang lebih cerah untuk melihat UMNO dan BN dapat dikalahkan.
Hanya ada beberapa perkara yang perlu diperhalusi lagi sebelum persetujuan muktamad akan ditandatangai oleh Presiden kedua-dua parti,  Hadi Awang dan Muhyiddin Yassin.
Muhyiddin sendiri dalam kenyataan medianya melahirkan rasa syukur dan gembira atas persefahaman yang dicapai semalam, sambil berharap dapat menandatangani perjanjian rasmi dengan Hadi dalam tempoh beberapa hari akan datang ini.
Namun, sementara Hadi masih berdiam diri dan tidak berkata apa-apa mengenai perkembangan semalam itu, lain pula nada yang kedengaran daripada mulut lain-lain pemimpin Pas.
Ketua Dewan Ulama Pas, Mahfodz Mohamed berkata, Pas hanya akan bekerjasama dengan Bersatu sekiranya parti itu sanggup melupakan hubungan dengan DAP dan Amanah.
Jika Bersatu mempunyai hubungan dengan DAP dan Amanah, maka kita tidak akan bersama dengan mereka, walau dengan apa alasan dan sebab sekali pun, ujar beliau.
Ini dah kira mengada-ngada dan mencipta alasanlah ni…bukankah Pas sudah tahu Bersatu ada perjanjian kerjasama dengan Pakatan Harapan yang didalamnya sah ada DAP dan Amanah?
Maka, bagaimana mungkin diletakkan syarat mesti tinggalkan DAP dan Amanah jika mahu bekerjasama dengan Pas?
Lagi pula, bagaimana untuk menjadi kerajaan dan mentadbir Malaysia yang ada kaum Cina dan bukan Melayu kira-kira 35 peratus sebagai komponen masyarakat jika tidak bekerjasama dengan DAP?
Bagi Pengarah Pusat Penyelidikan Pas, Dr. Zuhdi Marzuki pula, kerjasama Pas dengan Bersatu itu masih jauh lagi perjalanannya, malah jika diteliti mungkin lebih banyak selekoh, simpang, lopak, lurah dan gaung yang harus dilalui sebelum perjanjian rasmi dapat dimuktamadkan.
Berikut adalah kenyataan beliau:-
Belum ada apa-apa keputusan muktamad daripada pertemuan tersebut. Cadangan-cadangan dari PPBM berkaitan dengan bentuk-bentuk kerjasama dengan PAS dan GAGASAN SEJAHTERA (GAGASAN), akan diteliti oleh Jawatankuasa PAS Pusat (JKPP) dan kemudian akan dibawa ke Majlis Syura Ulama PAS (MSU). MSU lah yang mempunyai kata akhir untuk membenarkan kerjasama itu atau tidak.
Sebelum ini MSU telah memutuskan hubungan tahaluf siyasi (pakatan politik) dengan DAP, yang boleh difahami juga sebagai haram berkerjasama dengan DAP. Berdasarkan keputusan MSU itu, tidak mungkin PAS akan berpatah balik untuk menjalin kerjasama dengan DAP secara langsung atau tidak langsung. Perkara ini pasti akan menjadi asas untuk JKPP dan MSU membuat keputusan.
Selain daripada itu, PAS sudah komit bersama-sama blok GAGASAN. Sekiranya keputusan nanti, PPBM akan dibenarkan bekerjasama dengan PAS iaitu bermaksud menyertai GAGASAN, akan ada pula proses membuat keputusan selanjutnya, iaitu mendapatkan persetujuan Parti Ikatan Bangsa Malaysia (IKATAN) untuk menerima kemasukan parti baru. Oleh sebab itu, resolusi semalam masih jauh untuk dimuktamadkan.
Dr Zuhdi Marzuki
Pengarah Pusat Penyelidikan PAS Pusat.
Sementara itu, esok 3hb Februari, Hadi Awang dan Najib Razak sekali lagi akan bergandingan di pentas yang sama dalam majlis pelancaran kapal untuk menghantar bantuan makanan kepada umat Islam di Rohingya.
Majlis akan diadakan di Pelabuhan Kelang dan walaupun ia difahami tidak berkaitan dengan politik, tetapi kenapa  Hadi saja yang diajak oleh Najib untuk bersama?
Mengapa pula Hadi nampaknya lebih mudah menerima ajakan Najib, meskipun “kotor dan cacat celanya” Perdana Menteri itu menjadi bualan di seluruh dunia?
Apakah mesej di sebalik kehadiran Hadi esok sedangkan baru semalam Tuan Ibrahim Tuan Man dan Mukhriz Mahathir dikatakan telah berjaya menjalin persetujuan kerjasama antara Pas dengan Bersatu?
Walaupun ada yang mengatakan saya tak berapa faham politik serta menyarankan agar berhenti menulis, saya sebenarnya membesar dalam suasana keluarga Pas serta pernah terlibat aktif dalam UMNO.
Untuk itu, rasanya saya cukup faham dengan watak dan perangai orang-orang politik ini, baik Pas mahupun UMNO.
Memang syukur dan Alhamdulillah jika perjanjian kerjasama dapat dimuktamadkan akhirnya antara Pas dan Bersatu, malah tentunya itulah harapan majoriti rakyat yang inginkan perubahan, tetapi selagi Pas dipimpin oleh Hadi, keyakinan saya tetap sama – ia tetap sukar menemui titik persamaan dan pertemuan demi pertemuan antara pemimpin kedua-dua parti itu hanyalah membuang masa saja.
Bak kata pepatah – sekilas nampak ikan di kolam, dah tahu nak dimasak apa untuk dijadikan hidangan. (SH 02/02/2017).

0

0

votes
Article Rating
Kongsikan artikel ini


ANNUAR MUSA YANG DIKAITKAN RASUAH, MALANGNYA ISMAIL SABRI YANG DIANGGAP
SALAH

Kadangkala timbul rasa seronok juga menyaksikan perbalahan sesama sendiri dalam UMNO berkaitan isu penggantungan jawatan Annuar Musa sebagai Pengerusi Mara.
Di mana-mana mereka berbual-bual memperkatakan isu itu, jelas wujud dua kelompok yang berbeza.
Walaupun Ismail Sabri Yaakob, selaku Menteri Kemajuan Luar Bandar dan Wilayah yang bertanggungjawab kepada Mara telah menjelaskan penggantungan itu hanya sementara dan bagi membolehkan siasatan oleh audit dalaman dilakukan, terlihat ramai yang menyalahkan beliau atas apa yang berlaku itu.
Mesyuarat khas yang memutuskan penggantungan Annuar bukan saja dikatakan tidak mungkin diadakan tanpa restu Ismail Sabri selaku menteri, bahkan tindakan menggantung Pengerusi Mara itu juga dikhabarkan mustahil diambil jika tidak mendapat lampu hijau daripada beliau.
Seorang pemimpin UMNO yang pernah menjadi pengerusi agensi kerajaan suatu ketika dahulu berkata, mana mungkin Ahli Majlis Mara berani bertindak sesuka hati terhadap pengerusi mereka sendiri kalau tanpa restu atau arahan orang yang lebih tinggi jawatannya.
Maknanya, kepercayaan ramai dalam UMNO ialah tindakan menggantung Annuar bukan saja atas restu, bahkan juga kerana kehendak Ismail Sabri.
Mereka percaya, hanya jika Ismail Sabri setuju, barulah tindakan penggantungan itu dapat diambil, manakala jika Ismail tidak mahu, bermakna Annuar boleh dielakkan daripada digantung jawatannya.
Persoalan ramai dalam UMNO ialah untuk apa Ismail Sabri mahu mengambil tindakan sebegitu rupa terhadap Annuar, sedangkan beliau tahu Pengerusi Mara itu adalah juga Ketua Penerangan UMNO dalam waktu yang sama?
Tidakkah beliau sedar tindakan penggantungan itu seperti menconteng arang ke muka Najib yang melantik Annuar selaku Ketua Penerangan UMNO?
Kata kawan-kawan dalam UMNO yang celupar pula, jika pun Ismail Sabri mahu menunjukkan ketegasannya berkaitan rasuah, penyelewengan dan salah guna kuasa, apakah beliau sendiri begitu bersih luar dan dalamnya?
Secara umumnya, soal percanggahan kepentingan dalam penajaan oleh Pelaburan Mara Bhd dan UniKL kepada pasukan bolasepak Kelantan tidaklah direstui oleh banyak pihak, kecuali oleh segelintir pendedak, tetapi kata mereka, biarlah SPRM atau  PDRM saja yang menyiasat dan mengambil tindakan terhadap Annuar.
Dengan mendahului tindakan terhadap Annuar, kata banyak pihak dalam UMNO, Ismail Sabri seolah-olah meletakkan Pengerusi Mara itu bersalah sebelum penyiasatan dijalankan terhadapnya.
Lagi pula, tambah mereka, apakah tidak ada cara atau kaedah lain untuk bertindak terhadap Annuar, selain secara mendadak menggantung jawatannya?
Sekiranya terbukti ada salah laku, penyelewengan atau rasuah melibatkan Annuar sekali pun, Ismail Sabri, jelas mereka lagi, sebagai menghormati kedudukannya yang dilantik Najib itu, beliau sepatutnya berbincang dengan Perdana Menteri dahulu sama ada perlu menasihatkannya berundur atau meletakkan jawatan sebelum proses penyiasatan diambil terhadapnya.
Dalam keadaan sekarang, apabila Najib bukan saja mengekalkan kedudukan Annuar sebagai Ketua Penerangan UMNO, malah mahu ruang diberi kepada beliau untuk membersihkan namany, gambarannya ialah seolah-olah Perdana Menteri memberi sokongan moral kepada Annuar berbanding Ismail Sabri.
Maka, apa nasib Ismail Sabri sekiranya penyiasatan SPRM mendapati Annuar tidak bersalah akhirnya?
Letak jawatan sebagai menteri?
Mungkin mustahil Ismail Sabri sanggup meletakkan jawatan, tetapi niatnya untul bertanding Naib Presiden UMNO tentunya sudah tidak bermakna lagi kerana nampaknya sudah ramai yang bersuara mahu mencantasnya pula. (SH 03/02/2017).

0

0

votes
Article Rating
Kongsikan artikel ini


SEPERTI YANG DIJANGKA….

Dah tak main lagi buat kenyataan dalam akhbar Harakah atau yang senada, semuanya kini dalam Utusan belaka, sedangkan dulu akhbar inilah yang diceramahkan kepada ahli-ahli Pas agar jangan dibaca.
Kini Utusan dan jadi macam lidah rasmi buat mereka.
Dan Tuan Ibrahim Tuan Man pun cepat-cepat buat kenyataan yang senada. Seolah-olahnya kenyataan bersama Mukhriz Mahathir sebelum ini tidak lagi berharga.
Seperti yang diduga, pertemuan di Bangsar itu hanyalah jumpa-jumpa, sembang-sembang  dan minum-minum saja, malah dikatakan bukan pun rundingan juga.
Yang lebih ingin diberitahu ialah mandat sama ada kerjasama atau sebaliknya….terletak pada ana punya suka!!! (SH 03/02/2017).

0

0

votes
Article Rating
Kongsikan artikel ini


PROTON JADI PLOTON??

Trend menjual, menjual dan menjual kepada China nampaknya berterusan lagi. Setelah sekian banyak diserahkah kepada negara tersebut, kini kita dikejutkan lagi dengan berita syarikat kereta nasional, Proton juga mahu dijual kepada mereka.
Kali ini, syarikat pembuat kereta China, Geely dikhabarkan akan membeli 51 peratus pegangan dalam kilang pembuatan Proton di Tanjung Malim yang sebelum ini menjadi kebanggaan negara kerana kemampuan membinanya tanpa berhutang dengan sesiapa.
Dengan kata lain, kilang itu dibina dengan wang tunai milik Proton sendiri
Mahu tidak mahu dan walaupun cuba disembunyikan daripada orang-orang kampung serta makcik Felda, hakikatnya, inilah satu lagi bahana 1MDB yang menimpa kita.
Disebabkan hutang yang terlalu tinggi, tidak mampu membayarnya serta terdesak ingin mengambusnya sebelum tiba tarikh pilihanraya, maka cara mudahnya  ialah dengan pemimpin kita menukar gelaran mereka lebihnkepada “jurujual”.
Sebab itulah, berita mengenai Proton ini tidak akan dijumpai dalam Utusan dan TV3. Kalau boleh biar orang kampung dak makcik Felda tidak tahu mengenainya.
Apabila China sudah menguasai 51 peratus pemilikan Proton, apakah nasib vendor-vendor Bumiputera yang selama ini “cari makan” di situ?
Mampukah mereka terus bersaing dengan vendor-vendor daripada China yang tentu lebih murah harganya?
Adakah juga kilang itu nanti, daripada memasang  dan mengeluarkan model kereta sendiri, akan bertukar menjadi tempat untuk hanya pasang pintu, bonet, cermin dan lain-lain model Geely daripada China?
Maka, apa jadi kepada Proton akhirnya?
Proton jadilah  Ploton jawabnya!!! (SH 04/02/2017).

0

0

votes
Article Rating
Kongsikan artikel ini


ZAHID YANG PRIHATIN…

Ketika balu dipilih bertanding di Kuala Kangsar dahulu, meskipun ramai yang marah dan tidak setuju, tapi kebimbangan rakyat tiba-tiba melonjak bila balu Ketua Menteri pun dijadikan calon juga.
Dah jadi macam trend nampaknya…lalu timbul pertanyaan, selepas ini giliran balu siapalah pula agaknya?
Kalau asyik balu saja dijadikan calon, bermakna meloponglah pejuang-pejuang parti untuk menjadi pengganti.
Mujurlah Zahid Hamidi cepat-cepat sedar dan segera menunjukkan keprihatinannya dengan mengatakan pemilihan balu bukanlah trend atau dasar bagi BN.
Adakah apa yang tersebar di media sosial sejak sehari dua lalu yang membuatkan Zahid dengan pantas berbuat begitu? ( SH 04/02/2017).

0

0

votes
Article Rating
Kongsikan artikel ini


MAKIN DIBERI MASA, MAKIN PAS MENGADA-NGADA….

Di dalam dunia ini rasanya tidak ada parti lain yang begitu mengada-ngada selain daripada Pas. Hanya kerana menggunakan nama Islam, Pas selalu beranggapan mereka sentiasa benar dan orang lain harus tunduk kepada mereka.
Atas nama Islam, mereka boleh berjuang untuk menentang kemungkaran, tetapi dengan nama Islam juga Pas tidak kisah bersekongkol dengan pemimpin mungkar, malah menawarkan diri ingin menjadi penasihat kepada orang jahat.
Atas nama Islam, Pas menjaja hudud sejak sekian lama, tetapi kemudian menukarnya keada negara kebajikan sambil mengatakan elemem hudud turut terkandung di dalamnya.
Kemudian menggugurkan negara kebajikan dan kembali kepada hudud semula. Akhirnya hudud entah ke mana, tetapi seolah-olah sudah cukup bersyurga dengan Akta 355 saja.
Yang menggelikan hati, Pas kini cukup berbangga dapat bekerjasama dengan UMNO yang dulunya mereka kafirkan, assabiyahkan, sembelihannya dikatakan haram dimakan, imam sembahyang tidak boleh dimakmumkan dan yang sudah kahwin pula ada yang berantakan.
Episod mengada-ngada Pas ini berterusan lagi apabila dalam masa mereka berbaik-baik dengan UMNO, ia juga terbuka untuk berunding dan bekerjasama dengan Bersatu.
Di sebalik mengatakan menolak keras DAP, Pas masih juga duduk dalam mesyuarat Exco Selangor yang jelas ada DAP di dalamnya.
Maka benarlah makan keliling namanya.
Rundingan dengan Bersatu dengan Pas sepatutnya sudah berakhir pertengahan Januari lalu, tetapi dilanjutkan lagi kepada 1 Februari. Walaupun selepas rundingan pada tarikh tetsebut, ada dikeluarkan kenyataan bersama oleh Mukhriz Mahathir dan Tuan Ibrahim Tuan Man, ia kemudian dikatakan hanya jumpa-jumpa, sembang-sembang dan makan-makan saja.
Maklumlah jumpa pun di Bangsar, tempat lepak-lepak dan santai-santai yang memang dikenali ramai.
Belum pun hasil pertemuan itu kononnya mahu dihalusi sebelum ia dimuktamadkan, mengada-ngada Pas muncul apabila Ketua Dewan Ulamanya, Mahfodz Mohamed mensyaratkan bahawa tiada kerjasama dapat dijalinkan antara kedua-dua parti selagi Bersatu tidak memutuskan hubungannya dengan DAP dan Amanah.
Sekali lagi, mentang-mentang berjawatan Ketua Dewan Ulama, cakapnya seolah-olah fatwa dan hukum belaka. Pengikut bawahan Pas yang tidak tinggi ilmu agama tentu dengan sendirinya akan menerima kata-kata itu sedangkan DAP di Pulau Pinang tidaklah meminggirkan Islam dan permusuhan Pas dengan Amanah pula tidak sama-sekali berkaitan dengan agama, sebaliknya hanya kerana politik dan kuasa.
Jika benar Pas ikhlas ingin bekerjasama dengan Bersatu, kenapa diletakkan syarat mesti tinggalkan DAP dan Amanah sebelum rundingan dimuktamadkan?
Bukankah lebih baik cakap terus-terang tidak mahu bekerjasama, bahkan tidak perlu pun membuang masa mengadakan pertemuan dengan Bersatu?
Apakah watak tidak konsisten dan berbolak-balik itu ciri-ciri “king maker”?
Hari ini, Naib Presiden Pas, Mohd Amar Abdullah meneruskan sikap mengada-mengada Pas dengan meminta Bersatu dan PKR meninggalkan Pakatan Harapan untuk menyertai blok ketiga, Gagasan Sejahtera yang setakat ini dianggotainya bersama dengan Ikatan.
Kata beliau, jika Bersatu dan PKR sedia berbuat demikian, kekuatan pembangkang akan meningkat berkali ganda serta memberi lebih harapan untuk menumbangkan UMNO dan BN.
Entah dari sudut mana beliau membaca sifir politik kali ini. Sesuatu yang tidak logik sebenarnya, PKR dan Bersatu kini berada dalam liga satu iaitu Pakatan Harapan, tiba-tiba diminta keluar untuk menyertai liga dua yang lebih kecil, Gagasan Sejahtera.
Siapa pula jadi ketua Gagasan Sejahtera nanti jika PKR dan Bersatu sedia menyertainya?
Bacaan paling mudah untuk menumbangkan UMNO dan BN ialah dengan Pas sedia bergabung bersama semua parti-parti pembangkang, sama ada Pakatan Harapan atau membentuk gabungan baru yang diberi nama lain dan bukannya mewujudkan dua kumpulan pembangkang.
Jika mensyaratkan Bersatu meninggalkan DAP dan Amanah pun pasti  menjadikan kekuatan pembangkang bertambah lemah, meminta Bersatu dan PKR meninggalkan Pakatan Harapan untuk menyertai Gagasan Sejahtera, ia sebenarnya jauh lebih melemahkan pembangkang.
Katalah idea Pas itu diterima, bermakna pembangkang akan ada dua kumpulan. Satu yang dianggotai oleh Bersatu, PKR, Pas dan Ikatan, manakala satu lagi akan dianggotai oleh DAP dan Amanah.
Dengan wujudnya dua kumpulan pembangkang seperti itu, kedudukan pembangkang lebih teruk berbanding adanya Pakatan Harapan yang dianggotai oleh PKR, DAP, Amanah dan Bersatu seperti sekarang ini serta ditambah dengan Gagasan Sejahjera yang dianggotai Pas bersama Ikatan.
Rakyat akan bertambah keliru dan tidak yakin. Akhirnya, siapa yang mereka mahu pilih untuk menggantikan UMNO dan BN?
Setidak-tidaknya Pakatan Harapan sekarang, walaupun tidak disertai oleh Pas, ia lebih baik dan besar berbanding Gagasan Sejahtera. Jika pengundi yang menolak UMNO dan BN mahu membuat pilihan, Pakatan Harapan akan lebih diutamakan.
Menerima idea Mohd Amar seperti meminggirkan pengundi bukan Melayu. Ia mungkin menyebabkan mereka kembali menyokong MCA, MIC dan Gerakan kerana gabungan yang hanya dianggotai oleh DAP dan Amanah tidak mungkin dapat membentuk kerajaan.
Jika pun pengundi bukan Melayu terus menyokong DAP dan gabungan baru yang diideakan oleh Mohd Amar itu pula mendapat kerusi melebihi UMNO, apakah ketika itu Pas masih sedia untuk bekerjasama dengan DAP dan Amanah?
Tidakkah disedari bahawa sekadar gabungan Pas, Bersatu, PKR dan Ikatan saja, jika tanpa sokongan bukan Melayu, adalah mustahil untuk membentuk kerajaan?
Akhirnya, sama ada Pas kekal dengan Gagasan Sejahtera bersama Ikatan atau cubaan mengajak Bersatu dan PKR menyertai mereka dan meninggalkan Pakatan Harapan, maksud tersiratnya ialah Pas ingin memberi kelebihan dan keselesaan kepada Najib, UMNO dan BN terus berkuasa serta berkleptokrasi di negara ini.
Ia dengan sendirinya memecah-belahkan lagi parti-parti pembangkang dan akan membuatkan Najib lebih tersenyum untuk menghadapi pilihanraya.
Pilihan yang lebih baik untuk menumbangkan UMNO dan BN hanyalah dengan bersatunya semua parti-parti pembangkang tanpa banyak karenah dan sikap mengada-ngada.
Sebab itu, kepada Bersatu…lupakanlah Pas ini dan tumpukan kekuatan bersama Pakatan Harapan saja. Lagi diberi muka dan ruang masa, lagi mereka mengada-ngada. Jika terus diberi muka, percayalah, Pas akan terus mengada-ngada sehingga tibanya tarikh pilihanraya.
Tun Mahathir Mohamad sudah memberi panduannya – parti yang tidak mahu bergabung untuk mengalahkan Najib, UMNO dan BN, bermakna ia sedang bekerjasama dengan Najib, UMNO dan BN.
Kenapa susah sangat memahaminya? (SH 05/01/2017).

0

0

votes
Article Rating
Kongsikan artikel ini


SELEPAS ASB, TABUNG HAJI PULA MENGECEWAKAN KITA….

Sebelum ini, ASB bagi tahun keuntungan 2016 telah mengumumkan dividen sebanyak 6.75 sen  serta bonus 0.50 sen seunit, suatu angka paling rendah dalam sejarah sejak amanah saham itu diwujudkan.
Baru-baru ini, Tabung Haji pula mengumumkan keuntungan untuk pendepositnya. Bagi tahun 2016, bonus tahunan yang diumumkan ialah 4.25% beserta bonus haji sebanyak 1.5%.
Sekali lagi, ini juga merupakan kadar terendah berbanding tahun-tahun sebelumnya.
Tahun depan, berapa agaknya?
Bolehkah kita mengharapkan, selagi negara dipimpin oleh Najib Razak dan Tabung Haji dipengerusikan oleh Azeez Rahim, ia mampu memberikan pulangan yang memuaskan? (SH 05/02/2017).

0

0

votes
Article Rating
Kongsikan artikel ini


DARI BUKIT KIARA KE TROPICANA

Esok, Selasa 7 Februari 2017, bekas Menteri di Jabatan Perdana Menteri, Zaid Ibrahim dijadual akan mengadakan sidang akhbar bersama Tun Mahathir Mohamad dan Lim Kit Siang di Kelab Diraja Selangor, Bukit Kiara.
Bagaimanapun, seperti yang disebut oleh Zaid sendiri, Kelab Diraja Selangor pada saat-saat akhir tidak membenarkan tempat mereka digunakan untuk sidang akhbarnya itu.
Zaid seterusnya mendakwa, pembatalan yang dimaklumkan pada 6 petang, Ahad lalu dibuat  kerana “desakan politik” pihak-pihak tertentu, meskipun tempahan dan bayaran sudah dibuat sejak seminggu yang lalu.
Tiada sebab khusus mengapa pembatalan itu dilakukan, tetapi dipercayai kerana ia melibatkan kehadiran bekas Perdana Menteri, Tun Mahathir.
Tidak putus asa atau lemah semangat dengan pembatalan tersebut, Zaid segera mengubah lokasi sidang akhbarnya itu ke kediamannya di Tropicana Golf & Country Resort, Petaling Jaya.
Malah, sidang akhbar pada 9.30 pagi esok tetap akan dihadiri oleh Tun Mahathir dan Lim Kit Siang sebagaimana yang dirancang pada peringkat awalnya.
Maknanya, meskipun cuba “dicaras”, program itu tetap berlangsung tanpa terjejas apa-apa. Cuma lokasinya saja yang berubah.
Untuk itu, para wartawan dan petugas media, dipersilakan datang beramai-ramai ke Tropicana pada esok pagi. Lupakan saja Kelab Diraja Selangor, Bukit Selangor.
Bagi mengetahui lebih lanjut mengenai apakah sidang akhbar Zaid bersama Tun Mahathir dan Lim Kit Siang itu, sama-sama kita tunggu perkembangannya nanti? (SH 06/02/2017).

0

0

votes
Article Rating
Kongsikan artikel ini